

Cynllun gweithlu iechyd meddwl strategol ar gyfer iechyd gofal cymdeithasol

**Cynnwys**

[Rhagair 4](#_Toc104541632)

[Ein huchelgais 6](#_Toc104541633)

[Cynllun gweithlu iechyd meddwl strategol ar gyfer iechyd a gofal cymdeithasol 7](#_Toc104541634)

[Ein hamgylchedd iechyd meddwl 9](#_Toc104541635)

[Llunio ein cynllun – y dystiolaeth 10](#_Toc104541636)

[Diagnosteg ac ymgysylltu 10](#_Toc104541637)

[Ymgysylltu rhanddeiliaid 10](#_Toc104541638)

[Data a dadansoddiad o’r gweithlu 12](#_Toc104541639)

[Ymchwil ac arferion gorau 13](#_Toc104541640)

[Craffu ar y gorwel, llenyddiaeth ac adolygiadau cyrff proffesiynol 13](#_Toc104541641)

[Y newidiadau a ddisgwylir mewn polisi a deddfwriaeth 14](#_Toc104541642)

[Yr egwyddorion sylfaenol 15](#_Toc104541643)

[Ymgynghori ar y cynllun ddrafft 1](#_Toc104541644)6

[Yr hafaliad galw v cyflenwad 17](#_Toc104541645)

[Y gofynion sy'n effeithio ar ein gweithlu 18](#_Toc104541646)

[Ymgyrraedd at y sefyllfa ddelfrydol 2](#_Toc104541647)1

[Sut y byddwn ni’n cyflawni hyn 22](#_Toc104541648)

[Adeiladu ar gyflenwad y gweithlu 22](#_Toc104541649)

[Cynllunio’r gweithlu lleol a gwybodaeth amdano 25](#_Toc104541650)

[Beth fydd yn wahanol 2](#_Toc104541651)6

[Camau gweithredu 28](#_Toc104541652)

[Cyflenwad a siâp y gweithlu 29](#_Toc104541653)

[Gweithlu sy’n ymgysylltu, yn llawn cymhelliant ac yn iach 33](#_Toc104541654)

[Denu a recriwtio 36](#_Toc104541655)

[Modelau gweithlu di-dor 38](#_Toc104541656)

[Adeiladu gweithlu sy'n barod yn ddigidol 41](#_Toc104541657)

[Addysgu a dysgu rhagorol 43](#_Toc104541658)

[Arweinyddiaeth ac olyniaeth 47](#_Toc104541659)

[Ein gweithlu iechyd a gofal cymdeithasol 49](#_Toc104541660)

[Ein gweithlu iechyd meddwl yn y GIG 49](#_Toc104541661)

[Ein gweithlu gofal cymdeithasol 50](#_Toc104541662)

[Ein gweithlu meddygol 52](#_Toc104541663)

[Ein gweithlu nyrsio 5](#_Toc104541664)5

[Ein gweithlu therapi seicolegol 5](#_Toc104541665)9

[Ein gweithlu proffesiynau perthynol i iechyd 6](#_Toc104541666)1

[Ein gweithlu therapi galwedigaethol 6](#_Toc104541667)1

[Ein gweithwyr cymdeithasol iechyd meddwl 6](#_Toc104541668)3

[Ein gweithlu o weithwyr cymorth gofal iechyd / cynorthwywyr gofal iechyd 6](#_Toc104541669)4

[Ein gweithwyr gofal cymdeithasol iechyd meddwl 6](#_Toc104541670)5

[Ein gweithlu gofal sylfaenol a chymunedol 6](#_Toc104541671)6

[Cyflawni’r cynllun hwn 6](#_Toc104541672)8

[Cyfeiriadau 6](#_Toc104541673)9

# Rhagair

Mae [Law yn Llaw at Iechyd Meddwl: Cynllun Cyflawni 2019-22](https://llyw.cymru/sites/default/files/publications/2020-06/law-yn-llaw-at-iechyd-meddwl-cynllun-cyflawni-2019-22_0.pdf) yn pennu’r gofyniad bod Llywodraeth Cymru'n gweithio gydag Addysg a Gwella Iechyd Cymru (AaGIC), Gofal Cymdeithasol Cymru a phartneriaid eraill i gynhyrchu cynllun gweithlu ar gyfer gwasanaethau iechyd meddwl. Roedd datblygu'r ymrwymiad hwn yn weithred allweddol yn y [Strategaeth Gweithlu Iechyd a Gofal Cymdeithasol](https://aagic.gig.cymru/files/workforce-strategy/) a gyhoeddwyd yn Hydref 2020. Yn y ddogfen honno eglurwyd ein bwriad:

*I ddatblygu cynllun gweithlu amlbroffesiwn i gynorthwyo gweithrediad Law yn Llaw at Iechyd Meddwl. Bydd hyn yn cwmpasu'r holl ystodau oedran a nodweddion gwarchodedig sy'n gyson â'r modelau gofal a'r safonau gwasanaeth fydd eu hangen yn y dyfodol. Bydd hyn hefyd yn cymryd rolau gwasanaethau darparwyr preifat a'r trydydd sector, gwirfoddolwyr a gofalwyr i ystyriaeth hefyd, yn ogystal â gwasanaethau statudol.*

Rydyn ni wedi datblygu'r cynllun gweithlu strategol hwn trwy gysylltiadau helaeth â chyflogwyr, pobl â phrofiad byw o iechyd meddwl, rhanddeiliaid, undebau llafur, cyrff proffesiynol, colegau brenhinol a'r llywodraeth, yr anogwyd pob un ohonynt i gyfrannu at ei ddatblygiad. Cofnodwyd yr hyn a glywsom gan y bobl sy'n darparu ein gwasanaethau iechyd meddwl i'n helpu ni i ddeall beth sy'n bwysig iddyn nhw. Y ddirnadaeth hon ynghyd â’r gwaith ymchwil, y deallusrwydd am y gweithlu a'n gwaith craffu ar y gorwel, sydd wedi bwydo'r camau gweithredu sydd yn y cynllun hwn.

Roedd ein hymgynghoriad yn canolbwyntio ar y gweithredoedd trawstoriadol sy'n gosod sylfeini cadarn ar gyfer datblygiad y gweithlu iechyd meddwl er mwyn caniatáu i bawb sydd â diddordeb neu gysylltiad â'r maes yma gyfrannu ar gam cynnar yn natblygiad y cynllun. Yn ystod y cyfnod ymgynghori, parhawyd i gynnal gweithdai, achlysuron a chyflwyniadau lle bu modd i ni gasglu safbwyntiau o'r proffesiwn a chan wasanaethau penodol, a gwrando ar bobl â phrofiad byw o anawsterau iechyd meddwl, fel bod y cynllun terfynol yn adlewyrchu natur amlweddog gwasanaethau iechyd meddwl ac fel ei fod mor bositif ac effeithiol â phosibl.

Roedd yr ymatebion i'n hymgynghoriad yn gefnogol dros ben i'r camau gweithredu a gynigiwyd ac yn awgrymu meysydd lle gellid rhoi'r gweithredoedd hyn ar waith, ac rydym wedi ymrwymo i gyflawni'r rhain trwy waith partneriaeth cadarn.

Y cynllun hwn sy'n deillio o'r gwaith hwnnw yw ein cyfrwng i lywio newid radical a gwelliannau cynhwysfawr yn y ffordd rydym yn mynd ati i ddatblygu, gwerthfawrogi a chefnogi ein gweithlu iechyd meddwl arbenigol er mwyn cydnabod y rôl hollbwysig y maent yn ei chwarae wrth gynorthwyo pobl ag amrywiaeth o anghenion iechyd meddwl mewn amrywiaeth o leoliadau. Rydyn ni'n cydnabod hefyd bod iechyd meddwl a llesiant yn fater o bwys i bawb, felly mae'r cynllun yn gyfle hefyd i ddatblygu sgiliau a gwybodaeth ein gweithlu iechyd a gofal cymdeithasol yn gyffredinol er mwyn eu taclu'n well i ddelio ag anghenion iechyd meddwl y bobl sydd angen eu gofal mewn ffordd holistaidd.

Mae cwmpas y cynllun gweithlu iechyd meddwl strategol yma'n eang, gan gofleidio nifer o broffesiynau, gwasanaethau a lleoliadau, gyda dull o weithredu sy'n seiliedig ar y person a'r teulu. Bydd y galw am wasanaethau iechyd meddwl yn parhau i gynyddu wedi’r pandemig, ac rydyn ni'n benderfynol y bydd y cynllun yma'n darparu'r offer, yr arweiniad a'r adnoddau sydd eu hangen i godi i'r her, ac i gyflymu'r broses o ad-drefnu ac ymadfer.

Mae'r Cynllun Strategol hwn ar gyfer y Gweithlu Iechyd Meddwl yn gyson â'n [Strategaeth Gweithlu Iechyd a Gofal Cymdeithasol](https://aagic.gig.cymru/files/workforce-strategy/) (WFS) deng mlynedd o hyd. Mae'r cynllun yn pennu 33 o wahanol gamau gweithredu y mae angen eu cyflawni er mwyn gwireddu ein gweledigaeth ar gyfer y gweithlu iechyd meddwl, trwy'r un saith thema, a bydd yn cyfrannu at greu gweithlu sy’n gynhwysol, yn ymgysylltiedig, yn gynaliadwy ac yn hyblyg ar draws y meysydd iechyd a gofal cymdeithasol yng Nghymru.

**Alex Howells Sue Evans**

**Prif Weithredwr Prif Weithredwr**

**Addysg a Gwella Iechyd Cymru Gofal Cymdeithasol Cymru**

# Ein huchelgais

Mae ein huchelgais yn y Strategaeth Gweithlu Iechyd a Gofal Cymdeithasol yn trosi'n uniongyrchol i'r Cynllun Strategol hwn ar gyfer y Gweithlu Iechyd Meddwl. Daw'r camau gweithredu sydd yn y cynllun hwn at ei gilydd i greu gweithlu iechyd a gofal cymdeithasol iechyd meddwl sy'n llawn cymhelliant, sy'n ymgysylltiedig ac sy'n cael eu gwerthfawrogi, â'r capasiti, yr hyfedredd a'r hyder i fodloni anghenion pobl Cymru.

Yn benodol, mae hynny'n golygu:

* y bydd gennym weithlu â'r gwerthoedd, yr ymddygiad, y wybodaeth, y sgiliau a’r hyder i gyflawni gofal yn seiliedig ar dystiolaeth, ac i gynorthwyo llesiant pobl mor agos â phosibl at adref
* bydd gennym weithlu digonol o ran maint i allu darparu gwasanaethau iechyd meddwl ymatebol ar draws y meysydd iechyd a gofal cymdeithasol er mwyn diwallu anghenion pobl Cymru
* bydd gennym weithlu sy'n adlewyrchu amrywiaeth y boblogaeth, yr iaith Gymraeg a hunaniaeth ddiwylliannol y wlad
* bydd gennym weithlu sy'n teimlo ei fod yn cael ei werthfawrogi ac sydd yn cael ei werthfawrogi.

# Cynllun gweithlu iechyd meddwl strategol ar gyfer iechyd a gofal cymdeithasol

Mae’r [Strategaeth Gweithlu Iechyd a Gofal Cymdeithasol](https://aagic.gig.cymru/files/workforce-strategy/) deng mlynedd o hyd, a gyhoeddwyd yn 2020 a [Law yn Llaw at Iechyd Meddwl: Cynllun Cyflawni 2019-22](https://llyw.cymru/sites/default/files/publications/2020-06/law-yn-llaw-at-iechyd-meddwl-cynllun-cyflawni-2019-22_0.pdf) yn gofyn bod Llywodraeth Cymru’n gweithio gydag Addysg a Gwella Iechyd Cymru (AaGIC), Gofal Cymdeithasol Cymru a phartneriaid eraill i lunio cynllun gweithlu strategol amlbroffesiwn ar gyfer iechyd meddwl.

Datblygodd AaGIC a Gofal Cymdeithasol Cymru'r cynllun hwn mewn dwy ran, gyda rhan un yn canolbwyntio ar gynllun gwaith mewn ymateb i flaenoriaethau dybryd y gweithlu, a ddynodwyd fel gwasanaethau amenedigol, rheini-babanod, plant a phobl ifanc a therapïau seicolegol; tra bod rhan dau yn defnyddio dull tymor hwy o weithredu, sy'n canolbwyntio ar gyfoethogi rôl y gweithlu ehangach, recriwtio a chadw staff mewn rolau allweddol, a datblygu gweithlu ystwyth i ymateb i anghenion iechyd meddwl sy'n newid.

Fe weithion ni mewn partneriaeth â'n gweithlu, cyflogwyr, pobl â phrofiad byw o iechyd meddwl, rhanddeiliaid, undebau llafur, cyrff proffesiynol, colegau brenhinol, gwirfoddolwyr, gofalwyr di-dâl a'r llywodraeth i ddatblygu'r cynllun hwn, ac rydym wedi ymrwymo i gyflawni ei weithredoedd trwy weithio mewn partneriaeth gref.

Dechreuwyd y gwaith hwn yn Hydref 2020, yn sgil cyhoeddi Strategaeth y Gweithlu Iechyd a Gofal Cymdeithasol. Cynhaliwyd cyfres o gynadleddau, achlysuron i randdeiliaid a chyfarfodydd pwrpasol, gan gyrraedd dros 2,000 o bobl trwy ein gwaith ymgysylltu uniongyrchol, a dros 50,000 trwy'r cyfryngau cymdeithasol yn ystod un o gyfnodau mwyaf ymestynnol ein cenhedlaeth a brofodd ac a estynnodd ein hadnoddau a’n systemau gofal iechyd a chymdeithasol fel ei gilydd.

**Hydref 2020 – Rhagfyr 2021**

Diagnosteg ac ymgysylltu

**Tachwedd 2021 – Ionawr 2022**

Llunio

**Chwefror – Mawrth 2022**

Ymgynghori a chostio

**Ebrill – Mai 2022**

Adolygu a chywreinio

Cofnodwyd beth glywsom gan y bobl sy'n darparu ein gwasanaethau iechyd meddwl i'n helpu ni i ddeall beth sy'n bwysig iddyn nhw, llawn gymaint â beth sy'n bwysig i'r bobl â phrofiad byw o wasanaethau iechyd meddwl, ac mae hyn, ynghyd â'r gwaith ymchwil, gwybodaeth am y gweithlu a'n gwaith craffu ar y gorwel, wedi bwydo'r camau gweithredu sydd yn y cynllun hwn ac yr ymgynghorwyd arnynt yn ystod rhan gynnar 2022. Yn ystod y cyfnod hwn, parhawyd i ymgysylltu â rhanddeiliaid trwy gyfres o gyflwyniadau, gweithdai a digwyddiadau, cyn cwblhau'r cynllun terfynol yng ngwanwyn 2022.

Yn sgil cefnogaeth lethol i'r camau gweithredu a gynigiwyd, mae'r cynllun gweithlu iechyd meddwl strategol hwn ar gyfer iechyd a gofal cymdeithasol yn pennu 33 o gamau gweithredu yn erbyn saith thema Strategaeth y Gweithlu ar gyfer Iechyd a Gofal Cymdeithasol er mwyn cyflawni'r uchelgais gyffredinol o greu gweithlu iechyd meddwl sy'n llawn cymhelliant, yn ymgysylltiedig ac sy'n cael eu gwerthfawrogi, â'r capasiti, yr hyfedredd a'r hyder i ddiwallu anghenion pobl Cymru.

Mae'r bobl sy'n darparu ein gwasanaethau iechyd meddwl ar draws y meysydd iechyd a gofal cymdeithasol yn cynnwys cydweithwyr mewn sefydliadau statudol, proffesiynau contractio, annibynnol a'r trydydd sector. Rydyn ni hefyd yn cydnabod pwysigrwydd a gwerth gwirfoddolwyr a gofalwyr di-dâl, ac mae'r gweithredoedd o fewn y cynllun hwn yn berthnasol i bob un sy’n cyflawni rôl yn narpariaeth gwasanaethau iechyd meddwl.

# Ein hamgylchedd iechyd meddwl

[Mae problemau iechyd meddwl](https://www.lse.ac.uk/News/Latest-news-from-LSE/2022/c-Mar-22/Mental-health-problems-cost-UK-economy-at-least-118-billion-a-year-new-research#:~:text=Mental%20health%20problems%20cost%20the,cent%20of%20the%20UK%27s%20GDP.) yn costio o leiaf £118 biliwn y flwyddyn i economi'r DU

[Rhagwelir y bydd y galw](https://www.centreformentalhealth.org.uk/sites/default/files/publication/download/CentreforMH_NowOrNever_PDF.pdf) am ofal iechyd meddwl yn cynyddu hyd at 3x dros y 5 mlynedd nesaf

[Ar draws y byd, disgwylir y bydd yna ddiffyg](https://www.who.int/health-topics/health-workforce#tab=tab_1) o 18m yn nifer y gweithwyr iechyd erbyn 2030

Mae tua 200,000 o bobl yn gweithio yn y maes iechyd a gofal cymdeithasol yng Nghymru

Mae sgiliau iaith Gymraeg yn cynyddu o fewn y gweithlu iechyd a gofal

[Mae disgwyliad oes](https://www.centreformentalhealth.org.uk/sites/default/files/publication/download/CentreforMH_NowOrNever_PDF.pdf) rhywun â salwch meddwl difrifol

15-20 mlynedd yn is na'r cyfartaledd

Mae hunanladdiad 3 gwaith yn fwy cyffredin ymysg dynion na menywod yng Nghymru a Lloegr

Mae pobl â phroblemau

iechyd meddwl yn

fwy tebygol o

[ddioddef trais](https://www.kcl.ac.uk/archive/news/ioppn/records/2013/october/people-with-mental-health-problems-at-high-risk-of-being-victims-of-crime) na phobl heb broblemau iechyd meddwl

Mae 1 apwyntiad meddyg teulu ym mhob 5 bellach yn ymwneud â phroblem iechyd meddwl

[Mae menywod mewn cyflogaeth amser-llawn](https://www.mentalhealth.org.uk/statistics/mental-health-statistics-mental-health-work) bron i 2x yn fwy tebygol o fod ag anhwylderau iechyd meddwl cyffredin na dynion

## Llunio ein cynllun – y dystiolaeth

### Diagnosteg ac ymgysylltu

Mae'r camau gweithredu yn y cynllun hwn wedi deillio o'r dystiolaeth a gasglwyd trwy ein gwaith diagnosteg helaeth. Dyluniwyd tri bloc adeiladu i gasglu, dadansoddi a thriongli gwybodaeth o amrywiaeth o ffynonellau, gan gynnwys ymgysylltu rhanddeiliaid, dadansoddi data sydd ar gael am y gweithlu, a chyflawni gwaith ymchwil i arferion gorau o Gymru a'r tu hwnt, ynghyd â chraffu ar y gorwel ar gyfer y 3, 5, 10 mlynedd nesaf a'r tu hwnt.

Ymchwil ac arferion gorau

Craffu ar y gorwel, llenyddiaeth ac adolygiadau cyrff proffesiynol

Data a dadansoddeg

Casglu a dadansoddi data am y gweithlu

Ymgysylltu

Ymgysylltu a chasglu adborth gan staff, partneriaid a'r bobl sy'n defnyddio ein gwasanaethau

**Cynllun strategol y**

**gweithlu iechyd meddwl**

Rydyn ni wedi datblygu cyfres o ddogfennau technegol i gyd-fynd â'r cynllun gweithlu strategol yma.

### Ymgysylltu rhanddeiliaid

Mae ymgysylltu rhanddeiliaid wedi bod yn rhan annatod o ddatblygiad y cynllun gweithlu strategol yma. Yng Nghymru, mae gennym ymrwymiad cadarn i weithio gyda phartneriaid ar draws y systemau iechyd, gwirfoddol, addysg a gofal cymdeithasol i ddylunio a chyflawni newidiadau ar draws y gweithlu.  Am fod iechyd meddwl wir yn 'fusnes i bawb' fe gyflawnon ni raglen ymgysylltu helaeth oedd yn cynnwys 125 o wahanol sefydliadau ac aelodau o 72 o grwpiau rhanddeiliaid, yn ogystal â phobl sy'n gweithio mewn gwasanaethau iechyd meddwl ar draws y byd iechyd a gofal cymdeithasol, cleifion, prifysgolion, cynrychiolwyr staff, cyrff proffesiynol a darparwyr gwasanaethau.

Ochr yn ochr â'r gwaith ymgysylltu yma, mae strategaethau allweddol Llywodraeth Cymru, fel [Cymru Iachach](https://llyw.cymru/sites/default/files/publications/2019-04/cymru-iachach-ein-cynllun-iechyd-a-gofal-cymdeithasol.pdf) a [Law yn Llaw at Iechyd Meddwl](https://llyw.cymru/sites/default/files/publications/2020-06/law-yn-llaw-at-iechyd-meddwl-cynllun-cyflawni-2019-22_0.pdf), cyflwyniad y [Fframwaith Clinigol Cenedlaethol](https://llyw.cymru/sites/default/files/publications/2021-05/fframwaith-clinigol-cenedlaethol-system-iechyd-a-gofal-syn-dysgu-update_0.pdf), y gwaith cynllunio ar gyfer y [Diogeliadau Amddiffyn Rhyddid,](https://www.gov.uk/government/publications/liberty-protection-safeguards-factsheets/liberty-protection-safeguards-what-they-are) yr ymgynghoriad ar y papur gwyn [Ail-gydbwyso Gofal a Chymorth](https://llyw.cymru/sites/default/files/consultations/2021-01/dogfen-ymgynghori_0.pdf), etholiadau'r Senedd ddechrau Mai 2021 a'r [Rhaglen Lywodraethu](https://llyw.cymru/rhaglen-lywodraethu?_ga=2.257826187.1018839440.1654775024-2114761123.1654775024) a ddaeth yn sgil hynny, ynghyd â'r [Fframwaith Adfer Gofal Cymdeithasol](https://llyw.cymru/fframwaith-ar-gyfer-adferiad-gofal-cymdeithasol-covid-19?_ga=2.224915610.1018839440.1654775024-2114761123.1654775024), oll yn effeithio ar y gweithlu iechyd a gofal cymdeithasol ar draws Cymru, ac maent wedi dylanwadu ar ddatblygiad y cynllun yma.

Cynhaliwyd cynhadledd rithiol mis o hyd, gweithdai i'r sector gwirfoddol, therapi'r celfyddydau a digwyddiadau i bobl â phrofiad byw. Fe weithion ni gyda chynrychiolwyr o amrywiaeth eang o broffesiynau iechyd a gofal cymdeithasol, gan gynnwys fferylliaeth a therapïau, er mwyn cael gwell dealltwriaeth o'n cryfderau a'r sialensiau, a sut mae'r proffesiynau ehangach yma'n cynorthwyo gwasanaethau iechyd meddwl ar draws Cymru, a sut y gall hyn helpu i lywio dyfodol ein gweithlu iechyd meddwl.

Am i'n cyfnod ymgysylltu a diagnosteg redeg o Ebrill 2020 i Dachwedd 2021, fe gyflawnwyd llawer o'r gwaith yma yn ystod y pandemig Covid-19 a bu angen dibynnu'n rhannol ar ddulliau digidol o weithredu i lywio'r cynllun hwn, gan gynnwys digwyddiadau a chyfarfodydd rhithwir a chyfryngau cymdeithasol. Trwy gydol datblygiad y cynllun, bu bwrdd rhaglen yn gweithredu â chynrychiolaeth amlddisgyblaeth, gan gynnwys llais profiadau byw. Yn ystod y cyfnod ymgysylltu yma, clywsom:

* fod angen i'r person fod wrth galon pob model o ran gwasanaethau a'r gweithlu
* y dylid ehangu'r cyfleoedd ar gyfer dysgu rhyngddisgyblaeth i fod yn sylfaen ar gyfer modelau gweithlu newydd ac y dylid safoni dulliau o weithredu ar raddfa ehangach
* bod llwybrau gyrfaol deniadol a chyfleoedd i ddatblygu gyrfaoedd (gan gynnwys rhai nad ydynt yn draddodiadol) yn allweddol i wella ymgysylltiad y gweithlu a’i gynaliadwyedd
* y dylid datblygu llythrennedd iechyd meddwl o fewn y gweithlu iechyd a gofal cymdeithasol ehangach
* y byddai 80 y cant yn argymell cyflogaeth ym maes iechyd meddwl fel gyrfa
* y dylid hyrwyddo dysgu rhyngddisgyblaeth er mwyn sicrhau bod dulliau a methodolegau'n cael eu safoni

Clywsom hefyd:

* nad yw 40 y cant o staff yn teimlo eu bod yn cael eu gwerthfawrogi neu eu cefnogi
* nad yw 48 y cant yn teimlo bod iechyd meddwl yn ddewis poblogaidd o ran gyrfa a thynnwyd sylw at y sialensiau recriwtio
* bod 17 y cant yn credu bod gwasanaethau'n cael eu sefydlu er mwyn caniatáu i staff ddarparu gofal yn rhwydd
* nad yw 80 y cant yn credu bod modelau gwasanaeth yn hawdd eu deall
* bod angen cynyddu cyflawniad gwasanaethau â chymorth technoleg ddigidol
* bod angen i arweinwyr gwasanaethau a rheolwyr ddangos arweinyddiaeth dosturiol a chydweithredol a meithrin diwylliant o les
* bod creu'r capasiti a'r gallu i gynllunio'r gweithlu yn seiliedig ar ddata a dirnadaeth gadarn am wasanaethau Iechyd Meddwl yn hanfodol.

## Data a dadansoddiad o’r gweithlu

Rydyn ni wedi defnyddio amrywiaeth o ddata am y gweithlu i lywio'r cynllun hwn. Mae ein dogfen dechnegol yn cynnig mwy o fanylion, ac rydyn ni wedi cynnwys mwy o fanylion am ein gweithlu a'r wybodaeth am y proffesiwn yn benodol yn nes ymlaen yn y ddogfen. Ond i grynhoi, er bod ein gweithlu'n cynyddu, rydym yn gwybod nad yw'n cynyddu mor gyflym â gwasanaethau iechyd a gofal cymdeithasol eraill, ac mae yna fylchau sylweddol mewn mannau. Mae gennym weithlu sy'n heneiddio ac mae'r oedran ymddeol mewn gwasanaethau iechyd meddwl yn is nac mewn meysydd eraill o’r byd iechyd a gofal.

Rydyn ni'n gweld mwy o bobl yn dechrau nac yn gadael mewn rhai meysydd proffesiynol, ond mae yna eraill lle nad yw hynny'n wir, ac rydyn ni'n gwybod bod angen atebion tymor byr wrth i ni weithio ar ddulliau tymor canolig i dymor hwy. Mae hyn yn arbennig o allweddol mewn rhai meysydd meddygol lle’r ydym ni’n gwybod, oherwydd hyd yr hyfforddiant, y bydd y bylchau mewn hyfforddiant ag arbenigedd uwch gyda ni am beth amser eto, nes bod ein hyfforddeion craidd yn symud trwy'r llwybrau addysg. Mae ein gwaith modelu wedi dynodi sut y gallwn ddechrau mynd i'r afael â'r bylchau hyn, ond mae yna lawer mwy i'w wneud o ran ein gwaith data a dadansoddeg a fydd yn bwydo ein gwaith modelu a chynllunio senarios at y dyfodol. Ymgorfforwyd hyn i'n cynlluniau gweithredu.

Rydyn ni wedi disgrifio ein dull o fynd ati i gyflawni'r cynllun hwn fel un aml-haen ac amlweddog, sy'n gofyn am atebion sy’n gweithio o wahanol onglau a haenau ar draws y gweithlu amlbroffesiwn. Rydyn ni'n cydnabod hefyd bwysigrwydd addysg, yr amgylchedd gwaith a chymryd rhan mewn gweithgareddau ystyrlon er mwyn cyflawni llesiant meddwl da. Mae'r amgylchedd cymuned gyfan yma’n helpu i gadw pobl yn iach. Rhaid felly i ni ystyried y rhai sydd y tu hwnt i wasanaethau iechyd meddwl, gofal cymdeithasol a gwirfoddol 'traddodiadol' megis gwirfoddolwyr, gofalwyr di-dâl, a’r sawl sy’n gweithio o fewn gwasanaethau cyhoeddus eraill. Rhaid eu hystyried wrth i ni gynllunio model o'r gweithlu sy'n hyblyg, sydd â sgiliau trosglwyddadwy ac sy'n gynaliadwy er mwyn diwallu'r galw sydd ar ein gwasanaethau iechyd meddwl, a fydd yn parhau i gynyddu yn ddiau.

## Ymchwil ac arferion gorau

### Craffu ar y gorwel, llenyddiaeth ac adolygiadau cyrff proffesiynol

Mae'r ‘Adolygiad Seneddol’ a ‘Cymru Iachach’ yn pennu achos darbwyllol dros newid, gan bwysleisio nad yw'r ddarpariaeth gyfredol ar gyfer iechyd a gofal cymdeithasol yn addas at y dyfodol. Roeddent yn cydnabod hefyd y potensial a'r awydd yng Nghymru i wella iechyd a llesiant trwy system iechyd a gofal cymdeithasol o safon uchel.

Dangosodd ein gwaith ymchwil a'n dadansoddiad technegol yn ystod cyfnod diagnostig fod yna rhesymeg glir dros newid o fewn y gweithlu, ond roedd hi'n bwysig profi hyn yn ystod cyfnodau ymgysylltu ac ymgynghori ein gwaith. Cadarnhaodd hyn i ni fod anghenion person â phrofiad byw o iechyd meddwl a disgwyliadau pobl am y gwaith yn parhau i newid – er enghraifft mileniaid sydd i gyfrif am ryw draean o'n gweithlu erbyn hyn, a gwyddom fod bryd y grŵp ar yrfaoedd amrywiol sy'n datblygu'n gyflym, eu bod am gael eu gwobrwyo am waith caled, ynghyd â seibiannau sylweddol o'u gyrfaoedd a chydbwysedd da rhwng bywyd a gwaith – ac mae llesiant ein gweithlu o'r pwys mwyaf i ni.

Clywsom hefyd am bwysigrwydd gallu darparu gofal a chymorth trwy gyfrwng y Gymraeg. Mae hyn yn elfen arbennig o bwysig wrth ddarparu gwasanaethau iechyd meddwl, a chlustnodwyd cynyddu defnydd o'r Gymraeg yn ein gwasanaethau fel maes blaenoriaeth i weithredu arno.

Trwy gydol ein cyfnod diagnostig, casglwyd tystiolaeth am yr angen am drawsnewid rolau a ffyrdd traddodiadol o weithio ar draws ein system. Bydd ein gweithlu cyfredol ac un y dyfodol yn darparu gwasanaethau iechyd meddwl, gan ddefnyddio systemau a phrosesau digidol, a bydd angen sgiliau perthnasol arnynt sy'n gyson â'r dulliau newydd o ddarparu gwasanaethau. Rydyn ni wedi gweld cynnydd a dwysâd sylweddol yn yr angen yn hynny o beth yn ystod Covid-19. Bydd angen i ni gynorthwyo ein gweithlu i wneud hyn, ac i gyflawni'r modelau gofal newydd sy'n cael eu datblygu. Wrth wneud hyn, byddwn ni'n casglu tystiolaeth am ba sgiliau sydd eu hangen, beth sy'n gweithio orau a pha sgiliau a hyfedredd sydd eu hangen i ddiwallu anghenion at y dyfodol fel y gellir mabwysiadu neu addasu’r gwelliannau ar garlam.

Cadarnhaodd ein gwaith ymchwil beth glywsom gan rai o'r rhanddeiliaid a gyfrannodd at ein gwaith ymgysylltu – sef nad yw pobl yn gyfarwydd â'r gyrfaoedd sydd ar gael, a bod angen cyflawni rhagor o waith yn y maes yma er mwyn denu gweithlu'r dyfodol ac er mwyn helpu i gadw'r bobl sydd eisoes yn gweithio yn ein gwasanaethau. Cafodd hyn ei ategu gan ein dialog gyda'r colegau brenhinol a'r cyrff proffesiynol sy'n gweithio mewn meysydd iechyd meddwl arbenigol a rannodd eu pryderon am effaith ddisgwyliedig deddfwriaeth newydd ar y gweithlu, sy'n rhywbeth nad ydym yn ei ddeall yn llwyr eto. Gan gydnabod yr angen yma, mae ein cynllun yn cynnwys cam gweithredu i fynd i'r afael â hyn.

### Y newidiadau a ddisgwylir mewn polisi a deddfwriaeth

Mae yna nifer o newidiadau sylweddol ar y gorwel sydd â'r potensial i effeithio ar fodelau o ran y galw a’r ddarpariaeth, ac yn y dyfodol agos iawn, bydd y rhain yn cynnwys,

#### **Yr Adolygiad o Fesur Iechyd Meddwl (Cymru) 2016**

Rydyn ni'n cefnogi adolygiad llawn Llywodraeth Cymru o gydrannau allweddol [Mesur Iechyd Meddwl (Cymru) 2016](https://www.legislation.gov.uk/cy/mwa/2010/7/contents) yn 2022 i 2023, a fydd yn arwain at newidiadau mewn arferion ac o fewn y gweithlu, fel o ran pwy sy'n gallu cyflawni swyddogaethau fel asesu a gofal.

#### **Diwygio'r Ddeddf Iechyd Meddwl**

Mae'n debygol y daw’r newidiadau arfaethedig i'r [Ddeddf Iechyd Meddwl](https://www.gov.uk/government/consultations/reforming-the-mental-health-act/reforming-the-mental-health-act) â newidiadau sylweddol i'r gofynion o ran y gweithlu a hyfforddiant yn y blynyddoedd sydd i ddod.

#### **Y Diogeliadau Amddiffyn Rhyddid**

Ym mis Gorffennaf 2018, cyhoeddodd llywodraeth y DU y [Bil Galluedd Meddyliol (Diwygiad)](https://www.legislation.gov.uk/ukpga/2019/18/contents) a ddaeth yn gyfraith ym mis Mai 2019. Mae hyn yn disodli'r Trefniadau Diogelu wrth Amddifadu o Ryddid (DoLS) â'r [Diogeliadau Amddiffyn Rhyddid](https://www.gov.uk/government/publications/liberty-protection-safeguards-factsheets/liberty-protection-safeguards-what-they-are) (LPS). Er mwyn cynorthwyo gweithrediad yr LPS ar draws y system iechyd a gofal cymdeithasol, mae Llywodraeth Cymru'n gweithio gydag amrywiaeth o bartneriaid a rhanddeiliaid allweddol, gan gynnwys cyfarwyddwyr gwasanaethau cymdeithasol, byrddau iechyd lleol, Cymdeithas Llywodraeth Leol Cymru, Gofal Cymdeithasol Cymru, Arolygiaeth Gofal Cymru, Arolygiaeth Gofal Iechyd Cymru, Estyn, darparwyr eiriolaeth galluedd meddyliol annibynnol (IMCA) a chyrff y trydydd sector.

Mae Gofal Cymdeithasol Cymru wedi bod yn gweithio ar y cyd â'r sector i gynhyrchu cynllun gweithlu LPS cenedlaethol a fydd yn helpu i sicrhau bod y gweithlu'n ymwybodol o'r Diogeliadau Amddiffyn Rhyddid, a’i fod ar gael ac yn barod i’w gweithredu, a bydd Llywodraeth Cymru’n darparu’r cyllid i gyflawni’r cynllun dysgu cysylltiedig.

#### 

#### **Statws swyddog iechyd meddwl**

Budd a ddyfarnwyd ym 1995 i gydran o aelodau pensiwn y GIG oedd gweithio ar sail llawn-amser neu ran amser mewn ysbytai ar gyfer cleifion sy'n dioddef o anhwylderau'r meddwl yw statws [swyddog iechyd meddwl](https://faq.nhsbsa.nhs.uk/knowledgebase/article/KA-04542/en-us#:~:text=MHO%20status%20applies%20to%20those,of%205%20years%20or%20more.) (MHO). Mae statws MHO yn caniatáu i chi ymddeol yn 55 oed heb i hynny daro’ch pensiwn. I fod yn gymwys ar gyfer statws MHO ac er mwyn ei gadw, rhaid i chi fod yn treulio eich holl amser fwy neu lai yn trin neu'n gofalu am gleifion sy'n dioddef o anhwylderau'r meddwl.

Caeodd y cynllun hwn i aelodau newydd o 1 Ebrill 1995 ymlaen. Bydd y bobl olaf i gael ymddeol yn 55 oed â statws MHO yn ymddeol ym mis Mawrth 2029. Ar gyfartaledd, mae oedran ymddeol y gweithlu Iechyd Meddwl ychydig bach yn is ar y cyfan o gymharu â gweithlu'r GIG ar led, a byddwn ni'n monitro hyn yn ofalus wrth symud ymlaen.

#### **Y Gwasanaeth Gofal Cenedlaethol**

Mae Llywodraeth Cymru wedi sefydlu grŵp arbenigol i ddarparu argymhellion ar y camau ymarferol y gellir eu cymryd tuag at greu [Gwasanaeth Gofal Cenedlaethol](https://llyw.cymru/datganiad-ysgrifenedig-gwasanaeth-gofal-cenedlaethol-grwp-arbenigol?_ga=2.263199884.1018839440.1654775024-2114761123.1654775024) lle darperir gofal am ddim pryd a lle bynnag y bo angen.

## Yr egwyddorion sylfaenol

Manteisiodd y Strategaeth Gweithlu ar gyfer Iechyd a Gofal Cymdeithasol ar y cyfle i glustnodi tair egwyddor sylfaenol, sef – llesiant, cynhwysiant a'r iaith Gymraeg, sydd, yn hytrach na bod yn themâu ar wahân, yn gosod y sylfaen ar gyfer pob un o'r saith thema ynghyd â disgwyliad y bydd hyn yn plethu trwy'r holl gynlluniau gweithredu. Rydyn ni wedi defnyddio'r un dull o weithredu gyda'r cynllun hwn.

#### **Llesiant**

Mae yna dystiolaeth ddarbwyllol i gysylltu arweinyddiaeth dosturiol, llesiant, galluogrwydd a chysylltiad y gweithlu iechyd a gofal cymdeithasol â gwell deilliannau ar gyfer y bobl rydym yn darparu gofal a chymorth iechyd a chymdeithasol ar eu cyfer, ac felly rydym am i'n gweithlu iechyd meddwl fod yn cael cefnogaeth i fod yn hapus ac yn iach fel eu bod, yn eu tro, yn cynorthwyo llesiant y bobl sydd yn eu gofal.

Wrth fwrw ati gyda’r gwaith o ddatblygu strategaeth y gweithlu, daeth i’n sylw fod diffyg parch cydradd rhwng y gweithlu iechyd a’r gweithlu gofal cymdeithasol yn andwyo llesiant ein gweithlu. Mae hyn wedi parhau wrth i ni ddatblygu’r cynllun hwn. Mae’r cam gweithredu i fynd i’r afael â hyn yn cael ei ddwyn ymlaen fel rhan o strategaeth y gweithlu (cam gweithredu tri). O ganlyniad, mae’r cam yn berthnasol i’n gweithlu iechyd meddwl. Rhaid i hyrwyddo a chynnal llesiant ein gweithlu cyfan, drwy ystod y maes iechyd a gofal cymdeithasol, fod yn flaenllaw ym mhopeth a wnawn i ddatblygu'r camau gweithredu a nodir yn y cynllun hwn.

#### **Yr iaith Gymraeg**

Mae'r cynllun gweithlu yma'n adeiladu ar sylfeini’r Strategaeth Gweithlu ar gyfer Iechyd a Gofal Cymdeithasol o ran creu gweithlu sy'n adlewyrchu poblogaeth amrywiol Cymru, y Gymraeg a hunaniaeth ddiwylliannol y wlad. Mae'r dystiolaeth dros well deilliannau clinigol, a deilliannau cyffredinol ar gyfer pobl sy'n cyrchu gofal a chymorth yn eu hiaith ddewisol yn glir, ac mae'n dangos y pwys mawr rydym yn ei roi ar ddarparu gofal iechyd a chymdeithasol yn iaith Cymru.

Rydyn ni wedi cynorthwyo datblygiad cynllun Mwy na geiriau a'r argymhellion a gododd ohono, ac rydyn ni'n adeiladu ar y gwaith sydd eisoes yn cael ei wneud, yn nhermau ein gweithlu cyfredol a'n gweithlu at y dyfodol. Er enghraifft, o 2022 ymlaen, bydd contractau addysg newydd yn gosod disgwyliadau clir ar darparwyr addysg o ran y cymorth y gall pob myfyriwr ddisgwyl ei gael o ran y Gymraeg. Mae hyn yn cynnwys derbyn gwaith ysgrifenedig sy’n rhan o asesiad neu arholiad yn Gymraeg, asesu sgiliau ar ddechau cwrs, a darparu cyfleoedd i ddysgu Cymraeg neu i ddatblygu sgiliau cyfredol.

Ein nod yw diwallu anghenion ein myfyrwyr, y gweithlu ac yn y pen-draw cleifion a'r bobl sy'n defnyddio ein gwasanaethau, o ran y Gymraeg, am fod cynorthwyo ein gweithlu i ddarparu gofal gan ddefnyddio'r Gymraeg lle bo angen yn egwyddor sylfaenol sy'n gosod y sail ar gyfer pob rhan o'r cynllun hwn, ac yn adeiladu ar y fframweithiau deddfwriaethol sy'n ymwneud â defnyddio a darparu gwasanaethu trwy gyfrwng y Gymraeg, er mwyn creu gweithlu ar gyfer y dyfodol sy'n adlewyrchu poblogaeth amrywiol Cymru, y Gymraeg a hunaniaeth ddiwylliannol y wlad.

#### **Cynhwysiant**

Mae creu gwir ddiwylliant o gynhwysiant, tegwch a chydraddoldeb ar draws ein gweithlu’n rhan greiddiol o'r cynllun yma. Mae yna dystiolaeth glir fod tlodi'n dwysáu, a bod yn fylchau cynyddol yn y profiadau a’r cyfleoedd i bobl sy'n cael eu geni i wahanol gefndiroedd gymdeithasol-economaidd a nodweddion gwarchodedig. Er mwyn sicrhau cydraddoldeb a thegwch, bydd cyd-gynhyrchu â’r rhai y bydd yn hyn yn cael yr effaith fwyaf arnynt yn greiddiol i weithrediad y strategaeth hon.

Caiff hyn ei ddatblygu trwy'r holl gamau gweithredu yn y strategaeth hon, a bydd yn adlewyrchu'r cynlluniau cydraddoldeb strategol a gaiff eu datblygu trwy arweinyddiaeth gynhwysol a thosturiol gan sicrhau bod yna ffocws clir ar ymgysylltu a mynd i’r afael ag anghydraddoldebau i bobl o wahanol gefndiroedd cymdeithasol-economaidd, gan gynnwys y rhai sy’n rhannu’r un nodweddion gwarchodedig, a’r rhai sydd ddim.

## 

## Ymgynghori ar y cynllun drafft

Defnyddiwyd canfyddiadau ein gwaith diagnosteg ac ymgysylltu i ddatblygu'r camau gweithredu a gyhoeddwyd yn ein dogfen ymgynghori gyhoeddus a rannwyd yn helaeth. Lansiwyd ein proses ymgynghori ffurfiol ar 1 Chwefror 2022 a daeth i ben ar 28 Mawrth 2022. Cynhaliwyd arolwg ar-lein ynghyd â chyfres o weithdai ymgynghori agored a chyfarfodydd â rhanddeiliaid yn ystod y cyfnod hwn er mwyn helpu i lunio'r cynllun. Anogwyd pobl i ymateb yn Gymraeg a Saesneg.

Denodd ein hymgynghoriad dros 300 o ymatebion ffurfiol. Llwyddwyd i gyrraedd dros 75,000 o bobl trwy ein sianeli Cymraeg a Saesneg ar y cyfryngau cymdeithasol hefyd. Ystyriwyd yr holl sylwadau ac adborth a gasglwyd yn ystod y cyfnod ymgynghori trwy ymatebion i'r ymgynghoriad, e-bost neu adborth lafar. Roedd y mwyafrif llethol yn cytuno (86 y cant) neu'n cytuno'n rhannol (14 y cant) â'r camau gweithredu a amlinellwyd yn y ddogfen ymgynghori ac sydd wedi ein helpu ni i lywio'r camau gweithredu terfynol yn y cynllun hwn. Rydyn ni'n ddiolchgar dros ben ein bod wedi denu cymaint o ddiddordeb ac rydyn ni'n ddiolchgar i bawb sydd wedi cyfrannu at ddatblygiad y cynllun hwn.

## Yr hafaliad galw v cyflenwad

Mae potensial eang o gael cynllun y gweithlu'n iawn, i'n gweithlu a'n poblogaeth fel ei gilydd. Y bobl sy'n gweithio yn ein gwasanaethau iechyd a gofal cymdeithasol yw'r gweithlu mwyaf yn economi Cymru. Mae tua 200,000 o bobl, y mae'r mwyafrif ohonynt yn fenywaidd, yn gweithio mewn dros 350 o wahanol fathau o rolau ar draws y maes iechyd a gofal cymdeithasol, ynghyd â gwirfoddolwyr a gofalwyr.

Rydyn ni wedi pennu ein cynllun yng nghyd-destun dealltwriaeth am beth sy'n gyrru ac yn effeithio ar y galw am y gweithlu, a darogan ein cyflenwad yn seiliedig ar ymestyn ein gwybodaeth at y dyfodol. Byddwn ni'n cyfoethogi hyn trwy gynllunio senarios ac yn adeiladu arno trwy weithred dau o'r cynllun hwn, sef rhagweld – lle'r ydym yn ehangu ar amrywiaeth o newidiadau posibl at y dyfodol a fydd yn dylanwadu ar y galw a'r cyflenwad o fewn ein gweithlu.

Galw

Cyflenwad

**Deall beth sy'n gyrru ac yn effeithio ar y galw am y gweithlu gan gynnwys...**

* Newid disgwyliadau y cyhoedd a staff am waith a gofal iechyd
* Cynyddu'r galw am wasanaethau
* Effaith y pandemig ac adfer yn ei sgil
* Newidiadau demograffaidd
* Modelau gwasanaeth a chyfleoedd newydd i ddarparu gofal mewn ffordd wahanol
* Mwy o ffocws ar atal
* Ansawdd, gwelliannau parhaus a chynhyrchiant
* Cymysgedd o sgiliau
* Amser ar gyfer addysg a dysgu
* Gofynion deddfwriaethol
* Datblygiadau technolegol
* Sicrhau bod ein gweithlu'n adlewyrchu ac yn ymateb i natur amrywiol ein poblogaethau rhanbarthol

**Adeiladu a chyflunio ein gweithlu at y dyfodol trwy...**

* Gynyddu'r llwybrau ar gyfer graddedigion, ôl-raddedigion a hyfforddiant gyrfaol
* Cadw'r gweithlu cyfredol
* Denu gweithlu newydd
* Creu atebion addysg a gwaith hyblyg – ar gyfer pob cam gyrfaol
* Cyfoethogi datblygiad gyrfaol a dysgu gydol oes
* Datblygu rolau newydd a modelu’r gweithlu
* Meithrin hwyluswyr er mwyn gwella cynllunio a chynaliadwyedd y gweithlu
* Sicrhau bod ein gweithlu'n diwallu anghenion ein poblogaethau rhanbarthol

Nod y cynllun gweithlu yma yw cynorthwyo gwell gwasanaethau iechyd meddwl, ar draws y byd iechyd a gofal cymdeithasol. Daw hyn â gwell deilliannau ar gyfer ein poblogaeth a bydd yn effeithio ar bob agwedd ar economi a diwylliant ehangach Cymru. Am fod y gweithlu'n rhan o'n poblogaeth hefyd, busnes i bawb yw hyn, a bwriedir i'r cynllun hwn fod yn ddeinamig â phwyntiau adolygu rheolaidd er mwyn sicrhau ei fod yn aros yn hyfyw ac yn ddilys.

### Y gofynion sy'n effeithio ar ein gweithlu

Mae'r cynllun gweithlu iechyd meddwl strategol yma'n cynnig cyfle heb ei ail i ni helpu i gryfhau system iechyd meddwl di-dor sy'n tynnu timau amlbroffesiwn ac aml-asiantaeth ynghyd trwy wasanaethau iechyd meddwl sy'n troi o gylch yr unigolyn.

Gosodir y cynllun yn erbyn cefndir o gynnydd yn y galw, lle disgwylir i'r galw am wasanaethau iechyd meddwl dreblu cyn pen pum mlynedd. Mae disgwyliad oes rhywun ag iechyd meddwl difrifol 15 mlynedd yn is na’r cyfartaledd, ac mae [Ffyniant i Bawb](https://llyw.cymru/sites/default/files/publications/2019-02/ffyniant-i-bawb-y-cynllun-gweithredu-ar-yr-economi.pdf) yn pwysleisio pwysigrwydd llesiant, atal a mynd i'r afael ag afiechyd meddwl fel un o’r chwe maes blaenoriaeth sydd â'r potensial mwyaf i gyfrannu at ffyniant a llesiant Cymru yn y tymor hir.

Wrth i'n poblogaeth heneiddio, rydyn ni'n gwybod y bydd mwy o newid mewn anhwylderau tymor hir a chymhleth, ac mae hynny'n golygu ein bod ni'n debygol o weld cynnydd yn nifer y bobl sy'n dioddef o afiechyd meddwl yn dioddef o amrywiaeth o anhwylderau corfforol hefyd, felly mae angen i ni sicrhau bod y cynllun hwn yn helpu i sicrhau llythrennedd iechyd meddwl ar draws ein gweithlu iechyd a gofal cymdeithasol. Rydyn ni'n cydnabod hefyd fod angen diwallu anghenion ieithyddol ein poblogaeth – fel bod gofal ar gael yn Gymraeg i'r rhai sydd ei angen.

Mae angen mwy o eglurder er mwyn sicrhau bod iechyd corfforol pobl ag afiechyd meddwl difrifol yn cael ei fonitro fel y bo angen, ac am i staff mewn gwasanaethau sylfaenol ac eilaidd gydweithio'n agosach i gyflawni hyn; mae yna gyfleoedd i ddarparu hyfforddiant i staff iechyd corfforol er mwyn eu galluogi i gyflawni ymyraethau sylfaenol er mwyn cynnal llesiant iechyd meddwl da.

Mae ein profiad o Covid-19 wedi dangos yn gliriach pa mor gymhleth yw’r achos dros newid, a disgwylir i'r galw gynyddu'n sylweddol eto. Mae ein dull o weithredu'n cydnabod cymhlethdod gwasanaethau iechyd meddwl, a'r angen am hyblygrwydd yn y cynllun sy'n deillio ohono, am fod y newid yn digwydd yn gyflym, ac mae angen i ni osgoi cynllun sy'n annilys y funud y mae'n cael ei gynhyrchu.

Rydyn ni eisoes yn gweld newid yn y modelau gwasanaeth, o drin salwch i'w atal cyn iddo ddigwydd. Mae ein gwasanaethau iechyd meddwl yn hyrwyddo dull cymunedol o weithio yn hytrach nac un sy'n seiliedig ar ysbytai er mwyn cyflawni'r rhan fwyaf o'n gwasanaethau. O ganlyniad, rydyn ni wedi mynd ati mewn ffordd aml-haenog ac amlweddog i lywio'r gwaith yma o wahanol onglau ac mewn gwahanol haenau, sy'n cydnabod y timau amlbroffesiwn a rhyng-ddibynnol, a'r holl wasanaethau sy'n dod ynghyd, y mae angen i bob un ohonynt gael cymorth i weithio gyda'i gilydd mewn ffordd ddi-dor.

Mae yna gyfleoedd newydd i ddarparu gofal mewn ffordd wahanol, gyda mwy o wybodaeth, sgiliau a defnydd cynyddol o dimau amlddisgyblaeth a thechnoleg ddigidol. Rydyn ni'n credu y bydd ar 90 y cant o'r holl swyddi angen sgiliau digidol cyn pen 20 mlynedd. Mae gwasanaethau iechyd meddwl yn cael eu cyflawni i raddau helaeth trwy waith tîm cymhleth sy'n cynnwys nifer o wahanol broffesiynau a chyflogwyr, ac mae'r angen am ddarparu gwasanaethau effeithiol trwy gyd-gynhyrchu'n egwyddor sylfaenol, â'r person â phrofiad byw wrth galon y cyfan.

Er ei bod hi'n annhebygol y bydd niferoedd ein gweithlu'n gostwng o ganlyniad i hyn, bydd y sgiliau sydd eu hangen yn newid ynghyd â'n ffyrdd o weithio, gan gynnwys trwy dimau amlddisgyblaeth a rhyng-broffesiwn â gwybodaeth a sgiliau datblygedig yn cydweithio'n ddi-dor gyda chymorth technoleg ddigidol. Mae hyn yn golygu y byddwn ni'n cydnabod sgiliau cyfredol/pethau a ddysgwyd eisoes, a chyfraniad y rhai sydd y tu hwnt i wasanaethau 'traddodiadol' iechyd meddwl, gofal a'r trydydd sector, gan gynnwys gweithwyr iechyd, addysg, tai a gwasanaethau eraill y sector cyhoeddus fel gwasanaethau'r heddlu a thân ac achub.

Er ein bod ni’n gwybod bod yna sialensiau sylweddol, rydym yn cydnabod hefyd fod gennym gyfle i ddatblygu gwahanol fodelau o’r gweithlu er mwyn gweithio mewn gwahanol ffyrdd yn erbyn cefndir lle'r ydym yn cael anawsterau wrth recriwtio i rai proffesiynau a galwedigaethau, ac wrth gadw staff mewn rhai ardaloedd. Rydym wedi amlinellu ein hangen i ddatblygu gwybodaeth a sgiliau ar draws y gweithlu ehangach a fydd yn cynorthwyo'r agenda atal, gan ganiatáu ar gyfer darparu mwy o ofal o fewn y gymuned ac er mwyn dechrau dileu'r ffug-wahaniaethu rhwng iechyd corfforol ac iechyd meddwl.

“Fe ddysgodd gymaint i mi i’m helpu i yn fy mywyd o ddydd i ddydd. Allwn i ddim fod wedi cyrraedd y sefyllfa hon heddiw heb y mentor cymheiriaid.”

Mae'r cynllun hwn yn cydnabod y cyfleoedd i ehangu sgiliau ein gweithlu trwy'r gallu i gydnabod a chyfeirio pobl at ymyraethau iechyd meddwl priodol, er enghraifft fel bod podiatrydd cymunedol yn gallu cydnabod bod anhwylder troed claf yn peri iddynt ddioddef o beth iselder, a bod mewn sefyllfa i ddarparu ymyrraeth ar y pwynt yma.

Mae llawer o bobl yn profi mân-broblemau iechyd meddwl, ac mae'r mwyafrif o'r gofal yn cael ei ddarparu mewn lleoliadau gofal sylfaenol. Caiff gweithlu gofal sylfaenol Cymru ar gyfer y dyfodol ei ddylunio'n seiliedig ar ardal/cylch y filltir sgwâr, gyda chefnogaeth hunangymorth sy’n hawdd ei chlustnodi a therapïau siarad hygyrch yn seiliedig ar anghenion unigol. Caiff gweithlu'r dyfodol ei gynorthwyo gan rolau newydd a fydd yn cynorthwyo anghenion iechyd meddwl y boblogaeth, gan gynnwys gweithwyr sy'n gymheiriaid a ddaw â set unigryw o sgiliau wedi ei bwydo gan brofiadau byw o broblemau iechyd meddwl, ac sy’n gallu darparu hyfforddiant mewn nifer o arbenigeddau a dulliau, gan gydategu rolau traddodiadol mewn amgylchedd tîm amlddisgyblaeth, fel presgripsiynwyr cymdeithasol a chymdeithion meddygol. Bydd rôl y trydydd sector, gwirfoddolwyr a gofalwyr di-dâl yr un mor bwysig yn y dyfodol ac mae yna lu o gyfleoedd i rannu dysg ar draws sectorau a gwella cysondeb profiadau ar draws Cymru.

**Mae Gweithwyr Cymorth Cyfoedion** yn cymryd rhan mewn amrywiaeth o weithgareddau yn dibynnu ar y lleoliad y maent yn gweithio ynddo, eu profiad a'u sgiliau, a'r hyfforddiant a'r datblygiad a gânt. Mae rhai enghreifftiau'n cynnwys:

● gweithio gydag unigolion ar sail 1-2-1

● cynnal grwpiau a sesiynau galw heibio

● eiriolaeth

● ymchwilio i lwybrau i gefnogi lles

● herio stigma

● cefnogi a gweithio ochr yn ochr â gweithwyr gofal iechyd meddwl eraill

●cyd-gynhyrchu newidiadau i systemau

● cyd-gynhyrchu adnoddau

● cynnig ymyriadau wedi'u llywio gan therapïau seicolegol perthnasol i gynorthwyo adferiad.

## Ymgyrraedd at y sefyllfa ddelfrydol

Mae cynnydd da wedi’i wneud o ran trawsnewid gwasanaethau iechyd meddwl dros y blynyddoedd diweddar, wrth symud tuag at ddarpariaeth gofal mwy cymunedol, cau ysbytai iechyd meddwl hen-ffasiwn a darparu gwasanaethau arbenigol mewn unedau newydd modern, arloesol ac arobryn, er enghraifft sefydlu uned iechyd meddwl amenedigol bwrpasol gyntaf Cymru.

Mae yna lu o esiamplau o bob rhan o Gymru a gweddill y DU lle mae gwasanaethau iechyd meddwl eisoes yn cael eu darparu mewn ffyrdd newydd ar draws ac ar hyd y gweithlu cyfan gyda mwy o bwyslais ar ataliaeth ac ymyrraeth gynnar. Bydd angen i'r modelau a'r dulliau newydd hyn o weithio gael eu hehangu er mwyn i ni fodloni'r galw cynyddol am wasanaethau iechyd meddwl a'r sialensiau rydym yn eu hwynebu o ran y gweithlu.

Yn gynharach yn y ddogfen hon, cyfeiriwyd at y ffaith fod rhai adrannau o'r gweithlu, gan gynnwys meddygaeth, nyrsio a gwaith cymdeithasol, yn wynebu prinder staff ac anawsterau recriwtio. Rydyn ni’n cydnabod y rhan hanfodol y mae ein gwirfoddolwyr a’n gofalwyr di-dâl yn ei chwarae yn ein gwasanaethau iechyd meddwl. Mae cynorthwyo eu hanghenion, gan gynnwys eu datblygiad a’u hyfforddiant, yn dyngedfennol i drosglwyddiad y cynllun hwn. Rydyn ni eisoes wedi dechrau cynyddu'r piblinellau hyfforddi ar gyfer nifer o broffesiynau, gan fuddsoddi mewn datblygu addysg a chyfleoedd hyfforddiant newydd er mwyn llwyr ddatblygu ein staff, ac mae rhai eraill yn datblygu â rolau newydd yn codi sy’n dod â gwybodaeth a sgiliau newydd i'r timau amlddisgyblaeth.

Mae siâp ein gweithlu gwasanaethau iechyd meddwl ar draws gwasanaethau iechyd a gofal cymdeithasol yn newid; mewn blynyddoedd diweddar rydyn ni wedi gweld gweithlu sy'n heneiddio, a rhai ohonynt sydd â hawliau neilltuedig i ymddeol yn gynt yn dechrau ymddeol yn llu. Er bod yna gyfran uchel o'r gweithlu proffesiynol o fewn y bandiau oedran hŷn, mae yna dystiolaeth hefyd o gynnydd yn y gweithlu sydd mewn bandiau oedran iau, sy'n awgrymu rhyw lefel o lwyddiant wrth ddenu gweithwyr proffesiynol sydd newydd hyfforddi a rhai iau i mewn i'r gweithlu i gymryd lle'r rhai sy'n ymddeol.

Wrth i hyn ddechrau cydbwyso dosbarthiad oedran y gweithlu eto, byddwn ni'n gweld y sialensiau sy'n dod ynghyd â hyn, sy'n gysylltiedig â cholli profiad sefydliadol a hyfforddwyr profiadol, yn cael eu cydbwyso yn erbyn y cyfleoedd sy'n dod yn sgil bod â gweithlu iau o weithwyr mwy arloesol a mwy digidol gwybodus a fydd mewn gwell sefyllfa i ddelio â digideiddio arferion gwaith dros y degawd nesaf. Yn ogystal, er ein bod ni'n gweld rhywfaint o lwyddiant wrth gynyddu ein gweithlu mewn rhai meysydd, mae'r cynnydd yma'n arafach yn ein gwasanaethau iechyd meddwl nac mewn meysydd eraill ar draws y byd iechyd a gofal cymdeithasol.

Mae ymddygiad y gweithlu'n newid, ac mae angen i ni sicrhau bod rolau a chyfleoedd gyrfaol ein gwasanaethau'n parhau i fod yn ddeniadol i genedlaethau o weithwyr yn y dyfodol. Bydd sut rydyn ni'n darparu gwasanaethau a modelau gwaith yn y dyfodol yn helpu i wneud gyrfaoedd mewn gwasanaethau iechyd meddwl yn opsiwn deniadol i'r llu o bobl sy'n gweithio yn ein gwasanaethau iechyd meddwl.

Er ein bod ni am ddenu pobl i broffesiynau iechyd meddwl ar bob oedran ac ar bob cam yn eu gyrfa, rhaid i ni roi ymdrech sylweddol i hybu gyrfaoedd iechyd meddwl mewn ysgolion. Mae’r disgyblion a fydd yn graddio yn haf 2030 ym mlwyddyn naw nawr, a byddant yn dewis eu pynciau yn haf 2022. Bydd y disgyblion yma'n mynd i'r brifysgol ym mis Medi 2027 ac yn graddio fel gweithwyr proffesiynol iechyd cofrestredig (rhaglenni tair blynedd) yn haf 2030. I'r disgyblion hynny sy'n dewis meddygaeth fel gyrfa, bydd y rhain yn dechrau hyfforddiant sylfaenol yn 2032, ac ar lwybr i ddod yn ymgynghorwyr tua 2040.

Mae'r cynllun hwn yn amlinellu'r gweithredoedd penodol y byddwn yn eu cymryd i gynyddu ein gweithlu dros y tymor byr, canolig a hir. Ond nid ydym yn dechrau o'r dechrau, felly byddwn ni'n adeiladu ar waith sydd eisoes yn cael ei gyflawni ar draws pob proffesiwn. Yn ystod y cyfnod diagnosteg, fe gysyllton ni'n rheolaidd â'n cydweithwyr yn y gweithlu, yn ogystal â'r colegau brenhinol a chyrff proffesiynol, a byddwn ni'n parhau i wneud hyn wrth fwrw ymlaen â gweithredu'r cynllun hwn.

## Sut y byddwn ni’n cyflawni hyn

### Adeiladu ar gyflenwad y gweithlu

**Addysg a hyfforddiant**

Darparu llwybrau a phrofiadau addysg a dysgu rhagorol, gan gynnwys dysgu fel israddedigion, ôl-raddedigion a dysgu yn y gwaith

**Denu**

Denu pobl i amrywiaeth eang o rolau mewn Gwasanaethau Iechyd Meddwl

**Ailddylunio**

Creu rolau newydd, estynedig ac ehangach ar gyfer gweithlu newydd a chyfredol

**Cadw**

Cynorthwyo llesiant a darparu patrwm ar gyfer profiad gwaith gan gynnwys opsiynau o ran datblygiad gyrfaol, gweithio hyblyg (ac ymddeol)

Mae ein gweithlu'n dod o bedwar maes bras, yn cynnwys denu pobl i yrfaoedd mewn gwasanaethau iechyd meddwl, cynorthwyo myfyrwyr newydd i swyddi o raglenni addysg a hyfforddiant, darparu cyfleoedd datblygu a hyfforddi i’n gwirfoddolwyr a’n gofalwyr di-dâl, meithrin a datblygu rolau newydd, a sicrhau ein bod ni'n darparu cyfleoedd rhagorol i’n galluogi i gadw ein staff cyfredol.

Mae'r gweithlu iechyd meddwl yn cynnwys toreth o rolau ac felly mae cyflenwad y gweithlu’n dod o amrywiaeth o ffynonellau. O fewn iechyd, mae yna biblinell addysg a hyfforddiant benodol ar gyfer nifer o rolau proffesiynol, y mae rhai ohonynt yn cael eu comisiynu'n benodol gan y GIG ar lefel israddedigion, gan gynnwys nyrsys iechyd meddwl ac AHP, a rhai rolau ôl-radd sy'n cael hyfforddiant mewn cyflogaeth, er enghraifft hyfforddiant meddygol ôl-radd. Mae rhai rolau'n cael eu recriwtio'n uniongyrchol o'r farchnad lafur, er enghraifft gweithwyr cymorth gofal iechyd a gweithwyr gofal.

Yn achos nifer o'r rolau sy'n gweithio ym maes gofal iechyd, ac eithrio nyrsys iechyd meddwl a seiciatryddion, gall staff ddewis gweithio ar draws meysydd iechyd corfforol neu feddwl, ac mae'r amrywiaeth yma'n gwneud cynllunio ar gyfer cyflenwad y gweithlu'n fwy ymestynnol ar gyfer gwasanaethau iechyd meddwl.

O fewn gofal cymdeithasol, mae hyfforddiant gweithwyr cymdeithasol yn generig heb unrhyw lwybr hyfforddi penodol ar gyfer gweithwyr cymdeithasol sy'n dewis gweithio ym maes iechyd meddwl, ac mae rhai rolau'n croesi ffiniau. Er enghraifft ym maes therapi galwedigaethol; mae’r hyfforddiant yn cael ei gomisiynu'n bennaf gan y GIG, ond adeg cymhwyso, gall therapyddion galwedigaethol ddewis gweithio mewn lleoliadau iechyd neu ofal cymdeithasol.

Mae ein data technegol yn dangos bod proffil oedran y gweithlu iechyd meddwl yn golygu y gallwn ragweld y bydd y gyfran o bobl sy'n ymddeol dros gwrs y cynllun hwn yn parhau i fod yn uchel, ac yn arbennig ymysg staff meddygol. Mae angen i ni hyfforddi mwy o staff mewn meysydd penodol er mwyn sicrhau bod gennym biblinell ddigonol, sicrhau bod yr athreuliad o’r cyfraddau hyfforddi'n aros yn isel a'n bod ni'n parhau i gyflogi gymaint â phosibl o'r bobl hynny sy’n cael eu hyfforddi. Lle cawn anhawster i hyfforddi niferoedd digonol, bydd angen i ni ystyried datblygu modelau gweithlu newydd. Fel rydyn ni wedi ei amlinellu yn y cynllun hwn, er mwyn cynyddu'r niferoedd sy'n derbyn hyfforddiant meddygol, bydd angen gweithredu tymor hwy, ond byddwn ni'n gallu cynyddu nifer y Cymdeithion Meddygol sy'n cael eu hyfforddi a'u cyflogi mewn gwasanaethau iechyd meddwl yn y tymor byrrach.

Dyma gyfle cyffrous i gyflwyno CAAP yng Nghymru. Maent yn llenwi bwlch sgiliau dynodedig rhwng Seicolegwyr Cynorthwyol a Seicolegwyr Clinigol – gan ddarparu llwybr gyrfa a oedd yn eisiau yn flaenorol.

Bydd angen i ni barhau i ddatblygu gwahanol lwybrau addysg a hyfforddiant sy'n caniatáu i fwy o bobl hyfforddi mewn ffordd hyblyg ac yn lleol, a sicrhau y gall pobl gyrchu addysg a hyfforddiant ar draws pob rôl, yn arbennig ein gweithlu cymorth. Mae angen hefyd i ni ddatblygu a darparu llwybrau addysg a hyfforddiant newydd er mwyn datblygu rolau newydd fel cydymaith clinigol mewn seicoleg gymwysedig ac ymestyn arferion mewn meysydd eraill.

Yn y tymor byr, ni fyddwn ni'n gallu hyfforddi'r holl staff sydd eu hangen arnom, ac felly bydd angen recriwtio a denu staff, ac er mwyn hwyluso hyn byddwn ni'n dylunio ymgyrchoedd cydategol tair blynedd o hyd Hyfforddi, Gweithio, Byw a Gofalwn Cymru ar gyfer y gweithlu iechyd meddwl ar draws y byd iechyd a gofal cymdeithasol, sy'n gyson â chyflawni ein hymgyrchoedd gyrfaoedd a'n rhaglenni i fyfyrwyr, graddedigion a hyfforddeion.

Mae yna brinder cenedlaethol mewn nifer o broffesiynau a galwedigaethau, a bydd angen ymyraethau a chymhellion wedi eu targedu. Byddwn ni'n ceisio denu pobl i rolau a chyfleoedd hyfforddi newydd o fewn y gwasanaethau iechyd meddwl, a bydd angen datblygu'r ymgyrchoedd recriwtio a denu penodol sy'n cyd fynd â gwaith hyrwyddo gyrfaoedd newydd ac ar y cyd â phartneriaid newydd er mwyn sicrhau bod darpar-ymgeiswyr yn ymwybodol o'r cyfleoedd newydd yma e.e. graddedigion Seicoleg yn hyfforddi fel ymarferwyr cydymaith clinigol seicoleg/ymarferwyr seicoleg cynorthwyol neu bresgripsiynwyr cymdeithasol.

Bydd angen gwaith cynllunio cenedlaethol pellach hefyd er mwyn sicrhau ein bod ni'n cynllunio ar gyfer gwasanaethau iechyd meddwl arbenigol y dyfodol a'n bod ni'n parhau i adeiladu gweithluoedd newydd. Bydd cynllun addysg a hyfforddiant yn dynodi niferoedd y gweithwyr proffesiynol sy'n raddedigion ac yn ôl-raddedigion y bydd angen iddynt gael eu hyfforddi i gynorthwyo twf ar draws y gwasanaethau iechyd meddwl, a darparu addysg a hyfforddiant ar gyfer ein gweithlu cynorthwyol.

Mae cyflwyniad cyflym technolegau digidol o ganlyniad i'r pandemig Covid wedi profi bod angen datblygu sgiliau digidol ein gweithlu, ac yn arbennig y rolau hynny nad oedd defnydd o dechnoleg ddigidol yn rhan ohonynt o'r blaen. Caiff fframwaith hyfedredd digidol ei datblygu ar gyfer y gweithlu iechyd meddwl i'w cynorthwyo i ennill hyfedredd a sgiliau a fydd yn hwyluso ffyrdd newydd o weithio.

Mae'r rhan fwyaf o weithlu'r dyfodol gyda ni heddiw, ac felly mae cadw’r gweithlu yma'n rhan annatod o'r cynllun yma. O fewn oes y cynllun hwn, ac yn wir strategaeth ehangach y gweithlu ar gyfer iechyd a gofal cymdeithasol, bydd y degawd nesaf yn gweld newidiadau mewn pensiynau a diwedd y statws swyddog iechyd meddwl, y posibilrwydd o ymestyn oedran pensiwn y wladwriaeth (sy'n cael ei adolygu ar hyn o bryd), effaith [McCloud](https://www.gov.uk/government/consultations/nhs-pension-scheme-mccloud-remedy-part-1-proposed-changes-to-scheme-regulations-2022/mccloud-remedy-part-1-proposed-changes-to-nhs-pension-schemes-regulations-2022) a newidiadau i'r lwfans blynyddol ac oes, felly mae angen i ni sicrhau ein bod ni'n cadw staff a allai fod wedi dewis ymddeol fel arall trwy gynnig mwy o hyblygrwydd iddynt ar draws cylch oes gyfan eu cyflogaeth.

Mae angen hefyd i ni sicrhau ein bod ni'n cadw'r bobl hynny rydym yn eu hyfforddi, gan adeiladu ar y cyfraddau athreuliad o hyfforddiant sydd eisoes yn isel, a sicrhau bod yna gyfradd trosi uchel o hyfforddiant i gyflogaeth. Bydd gwella ein gwybodaeth am y gweithlu'n sicrhau y gallwn ddynodi'r llifeiriaint hyn, a deall unrhyw dueddiadau sy'n codi.

Mae angen i ni fynd i'r afael â'r bylchau a'r diffygion sydd wedi cronni yn ein gweithlu, a sefydlu cynlluniau gweithlu cadarn er mwyn sicrhau ein bod ni'n darparu'r niferoedd cywir o staff â'r sgiliau cywir at y dyfodol.

### Cynllunio’r gweithlu lleol a gwybodaeth amdano

Mae'r cynllun gweithlu hwn yn pennu'r weledigaeth ar gyfer gweithlu'r dyfodol a'r gweithredoedd lefel uchel y mae angen eu cyflawni er mwyn sicrhau ein bod ni'n cyflawni'r weledigaeth honno. Bydd gofyn i'r holl sefydliadau sy'n darparu gwasanaethau iechyd meddwl ar gyfer poblogaeth Cymru adlewyrchu’r camau gweithredu yn eu cynlluniau gweithlu lleol. Bydd angen eu teilwra i lenwi bylchau lleol gan ymateb i faterion a chreu atebion o ran y gweithlu lleol. Bydd cynllunio traws-sectoraidd a thraws-ffiniol yn hanfodol wrth greu gweithlu'r dyfodol.

Un cyfyngiad sydd wedi dod i’r amlwg yw'r anhawster i ddynodi’n glir y gweithlu sy'n darparu gwasanaethau iechyd meddwl o fewn ac ar draws sefydliadau. Mae llawer o rolau'n pontio rhwng ffiniau iechyd meddwl ac iechyd corfforol, fel therapïau a fferylliaeth, a'r ffiniau rhwng iechyd sylfaenol ac eilaidd a gofal cymunedol, ond nid yw'n hawdd dynodi a mesur y rhaniad yma o yn y gweithlu. Er mwyn hwyluso gwaith cynllunio ar sail tystiolaeth o fewn y gweithlu, bydd angen i ddata am y gweithlu gael ei gofnodi'n gyson mewn fformatau cymeradwy sy'n caniatáu ar gyfer rhannu data ar draws ffiniau cynllunio.

Mae adnoddau ar gael i gynorthwyo sefydliadau i gynllunio'r gweithlu eisoes, gan gynnwys hyfforddiant cynllunio gweithluoedd, pecynnau cymorth, dull o weithredu a ddatblygwyd yn benodol ar gyfer gofal sylfaenol, ac mae nifer wrthi'n cael eu datblygu o hyd. Bwriedir i'r rhain gael eu defnyddio ar draws sectorau ac maent ar gael ar wefannau AaGIC a *Primary One*.

### Beth fydd yn wahanol

Mae'r adran hon yn amlinellu siâp ein gweithlu iechyd meddwl at y dyfodol, a’r hyn y bydd angen i ni ei wneud i fodloni’r gofynion dynodedig sy’n effeithio ar y gweithlu. Gwneir hyn drwy ddefnyddio'r cyfleoedd sy'n deillio o weithio mewn ffordd fwy integredig ar draws iechyd a gofal cymdeithasol. Dynodwyd gweithredoedd penodol yn y cynllun hwn a fydd yn dod ynghyd i wneud gwahaniaeth i’n gweithlu ac a fydd yn arwain at y canlynol:

* plethu egwyddorion hanfodol y gweithlu sydd wrth galon y cynllun hwn sef **llesiant, cynhwysiant a'r Gymraeg** i weithrediad yr holl gamau gweithredu
* dylunio rolau i gyflawni disgwyliadau cenedlaethau'r dyfodol ag **opsiynau gweithio mwyfwy hyblyg**
* **gwneud gyrfaoedd yn fwy deniadol** a **sicrhau bod gwybodaeth am yrfaoedd ar gael yn fwy helaeth** ar draws y sectorau gydag unrhyw stigma canfyddedig sy'n gysylltiedig â gyrfa mewn gwasanaethau iechyd meddwl yn lleihau
* gweithlu iechyd meddwl sy’n **ddigidol-barod** â hyfedredd a sgiliau a fydd yn hwyluso ffyrdd newydd o weithio
* **gweithlu sy’n gynrychiadol o angen y boblogaeth** trwy hyrwyddo cyfleoedd gwaith, gwell modd o gyrchu addysg gan gynnwys trwy gyfrwng y Gymraeg a gwell llwybrau gyrfaol a fydd yn caniatáu i bobl ddysgu, datblygu a gwneud cynnydd o fewn y gweithlu iechyd meddwl

Mae **Cymdeithion Clinigol mewn Seicoleg Gymhwysol (CAAP)** yn

cynnig ateb unigryw i helpu i fynd i’r afael â’r heriau recriwtio ym maes seicoleg ac iechyd meddwl ehangach, gan ddarparu mwy o fynediad at wasanaethau iechyd meddwl a lles sy’n seiliedig ar seicoleg ac agor llwybr gyrfa newydd ar gyfer seicolegwyr graddedig.

* **modelau gweithlu newydd** i gynorthwyo a chydategu ein staff cyfredol er mwyn meithrin cynaliadwyedd. Caiff **rolau newydd** eu datblygu fel cydymaith clinigol mewn seicoleg gymhwysol a bydd rolau eraill yn **ehangu eu** **harferion**
* **cynllun addysg a hyfforddiant** sy’n hwyluso twf ar draws y gwasanaethau iechyd meddwl ar gyfer ein gweithlu iechyd a gofal cymdeithasol
* **hyfforddi rhagor o staff** er mwyn sicrhau fod gennym biblinell ddigonol, bydd y cyfraddau athreuliad o hyfforddiant yn aros yn isel a byddwn ni'n parhau i gyflogi cynifer â phosibl o'r bobl hynny rydym yn eu hyfforddi
* **datblygu llwybrau addysg a hyfforddiant newydd** a fydd yn caniatáu i fwy o bobl hyfforddi mewn ffordd hyblyg ac yn lleol
* cydnabod **sgiliau cyfredol, pethau a ddysgwyd eisoes** a **chyfraniad y rhai sydd y tu hwnt i wasanaethau ‘traddodiadol’ iechyd meddwl, gofal a'r trydydd sector,** gan gynnwys gofalwyr di-dâl, gweithwyr ieuenctid, gweithwyr addysgol proffesiynol, gwasanaethau tai a gwasanaethau eraill y sector cyhoeddus fel gwasanaeth yr heddlu a’r gwasanaethau tân ac achub
* bydd **arweinwyr o fewn y gwasanaethau iechyd meddwl** yn arfer arweinyddiaeth dosturiol a chyfunol i arwain y dyluniad sefydliadol a'r newidiadau sydd eu hangen i danategu datblygiad gweithlu'r dyfodol
* **modelau amlddisgyblaeth** â mwy o ffocws ar atal ac ymyrraeth gynnar, ynghyd â'r angen am wasanaethau arbenigol ac acíwt, a bydd sgiliau gweithlu cyswllt ar waith
* parhau i gynllunio **gwasanaethau iechyd meddwl arbenigol y dyfodol** a dylunio modelau gweithlu newydd.

Bydd rhaid i weithrediad y cynllun gweithlu cenedlaethol hwn gael ei gyfnerthu gan arweinyddiaeth effeithiol. Mae angen i ni ddatblygu ein harweinwyr o fewn gwasanaethau iechyd meddwl fel bod modd iddynt arwain y dyluniad sefydliadol a’r newidiadau sy’n angenrheidiol i danategu datblygiad gweithlu’r dyfodol. Bydd hyn yn rhoi sgiliau i bobl y mae eu hangen arnynt i adnewyddu a gwella gwasanaethau iechyd meddwl.

# Camau gweithredu

Ymgynghorwyd ar y camau gweithredu yn y cynllun hwn a chafwyd lefel uchel o gefnogaeth. Mae adborth ansoddol gan unigolion a sefydliadau wedi helpu i lywio a chywreinio'r 33 cam gweithredu yma, ac mae'r themâu a gododd o'r ymgynghoriad drosodd a thro trwy'r ymgynghoriad wedi helpu i flaenoriaethu'r camau gweithredu sy'n gyson â saith thema strategaeth y gweithlu.

Trionglwyd ein canfyddiadau â'r data gwreiddiol a gyhoeddwyd yn y dogfennau technegol fel bod y camau gweithredu arfaethedig yn gyson â'r dystiolaeth, a chostiwyd y camau gweithredu dros y pedair blynedd nesaf.



**Cyflenwad a siâp y gweithlu**

# Cyflenwad a siâp y gweithlu

**Pam ein bod ni'n gwneud hyn**

* mae angen i ni dyfu'r gweithlu iechyd meddwl er mwyn cadw i fyny â'r galw a mynd i'r afael â'r bylchau sydd yna mewn proffesiynau allweddol o fewn y gweithlu arbenigol ar hyn o bryd
* mae angen i siâp a maint y gweithlu iechyd meddwl newid er mwyn hwylsuo modelau gofal, polisi a chyd-destun deddfwriaethol at y dyfodol
* cyfyngedig yw'r wybodaeth sydd ar gael am y gweithlu iechyd meddwl cyfredol ar draws y byd iechyd a gofal cymdeithasol ac mae angen gwella hyn er mwyn cynllunio at y dyfodol
* mae hi'n glir fod angen cadw'r ffocws ar ddiogelu'r gweithlu cywir er mwyn cynorthwyo pobl ag afiechyd meddwl difrifol, yn arbennig yng ngoleuni’r newidiadau sydd ar y gweill o ran y Ddeddf Iechyd Meddwl
* bydd rhai meysydd gwasanaeth arbenigol yn gofyn am atebion penodol i’r gweithlu uwchben y rhai a bennir yn y cynllun hwn oherwydd y sgiliau a'r wybodaeth arbenigol a manwl sydd eu hangen arnynt

**Y camau y byddwn ni'n eu cymryd**

1. Cynyddu faint o addysg a hyfforddiant sy'n cael eu comisiynu'n flynyddol mewn perthynas â'r gweithlu iechyd meddwl arbenigol ar gyfer y tair blynedd nesaf, a’r niferoedd.

Caiff y cynlluniau addysg a hyfforddiant cyfredol i israddedigion a ôl-raddedigion ym maes nyrsio iechyd meddwl, seiciatreg, seicoleg a phroffesiynau perthnasol eraill eu hadolygu ar gyfer 2023/24 er mwyn sicrhau eu bod nhw'n ategu'r angen i ehangu'r gweithlu. Bydd hyn yn cynnwys cynlluniau i ddatblygu carfan bwrpasol o Gymdeithion Meddygaeth ym maes iechyd meddwl. Bydd y gwaith yma'n cymryd capasiti rhaglenni mewn sefydliadau addysg uwch, capasiti lleoliadau clinigol ar draws Cymru, cyfraddau llenwi ac athreuliad, a chymorth seilwaith i ystyriaeth.

1. Cyflawni gwaith cynllunio senarios i lywio siâp y gweithlu iechyd meddwl arbenigol gan gynnwys nyrsio, fferylliaeth, seiciatreg, gwaith cymdeithasol, therapïau seicolegol ac AHP ar gyfer y 10 mlynedd nesaf.

Bydd hyn yn arwain at ddatblygu adroddiad 'Gweithlu Iechyd Meddwl y Dyfodol', a gaiff ei gomisiynu ar y cyd â phartneriaid yn 2022/23 ac a fydd yn cynnwys modelau gwasanaeth a gwaith modelu galw a chapasiti. Bydd hyn yn cymryd i ystyriaeth y weledigaeth o greu gwasanaeth newydd, effeithiau Covid-19, a’r ffactorau ehangach a allai effeithio ar les meddyliol pobl fel pryderon amgylcheddol, yn ogystal ag unrhyw newidiadau posibl mewn deddfwriaeth a pholisi fel [Diogeliadau Amddiffyn Rhyddid](http://www.gov.uk/government/publications/liberty-protection-safeguards-factsheets/liberty-protection-safeguards-what-they-are#:~:text=The%20Liberty%20Protection%20Safeguards%20will,to%20consent%20to%20their%20arrangements.) a [Deddf Lefelau Staff Nyrsio (Cymru) 2016](https://llyw.cymru/sites/default/files/pdf-versions/2021/3/5/1614936059/deddf-lefelau-staff-nyrsio-cymru-2016-hawlfraint-y-goron-2021-canllawiau-statudol-fersiwn-2.pdf). Bydd y gwaith yma'n creu cyfle i ystyried rôl proffesiynau sydd â rôl allweddol i'w chwarae mewn gwasanaethau iechyd meddwl, gan gynnwys AHP a fferylliaeth hefyd.

1. Sicrhau bod prosiectau gwella ansawdd data o dan strategaeth y gweithlu'n mynd i'r afael ag anghenion y gweithlu iechyd meddwl.

Mae’r gweithlu iechyd meddwl yn cwmpasu continwwm eang o wasanaethau, rhai ohonynt yn gweithio mewn gwasanaethau iechyd meddwl yn unig, ac eraill yn gweithio mewn gwasanaethau cyffredinol. Mae hyn yn dod â sialensiau ychwanegol o ran gwybodaeth am y gweithlu, sy'n aml yn rhwystr i gynllunio gweithlu'n effeithiol. Bydd gwella'r data o gylch y gweithlu iechyd meddwl yn rhan o fenter ehangach i wella data a dadansoddeg y gweithlu sy'n cael ei datblygu yn rhan o weithrediad strategaeth y gweithlu. Bydd hyn yn gysylltiedig â'r gwaith cynllunio senarios yng Ngham Gweithredu 2. Bydd hyn yn hanfodol er mwyn llenwi'r bylchau yn y data cyfredol er mwyn caniatáu i ni bennu gwaelodlin glir a mesur a monitro cynnydd, gan gynnwys gwybodaeth allweddol am sgiliau yn y Gymraeg ac amrywiaeth a chydraddoldeb.

1. Adolygu'r offer a'r adnoddau cynllunio gweithlu sy'n cael eu datblygu o dan weithrediad strategaeth y gweithlu er mwyn sicrhau eu bod yn addas at ddibenion iechyd meddwl.

Caiff yr offer a'r adnoddau ar gyfer sefydliadau a systemau lleol eu haddasu fel eu bod yn briodol i gynorthwyo gwasanaethau iechyd meddwl i gynllunio gofynion eu gweithlu at y dyfodol mewn system hynod gymhleth sy'n cynnwys timau amlddisgyblaeth a nifer o gyflogwyr, gan gynnwys y trydydd sector a gwirfoddolwyr.

1. Datblygu a gweithredu cynlluniau sy’n sicrhau bod yna gyflenwad priodol o weithwyr proffesiynol hyfforddedig i gyflawni rolau cyfreithiol newydd a chyfredol.

Bydd y cam gweithredu yma’n canolbwyntio ar gynyddu niferoedd bobl sy'n gweithio ym maes iechyd meddwl sy'n gallu cymryd rhan mewn gwaith sy'n aml yn gysylltiedig ag afiechyd meddwl difrifol ac sy'n gofyn am set benodol o sgiliau, gan gynnwys Gweithwyr Iechyd Meddwl Cymeradwy (AMHP), meddygon Adran 12, a dyletswyddau eraill o dan y [Ddeddf Iechyd Meddwl (1983)](https://www.legislation.gov.uk/ukpga/1983/20/contents) a’r [Diogeliadau Amdddiffyn Rhyddid](https://www.gov.uk/government/publications/liberty-protection-safeguards-factsheets/liberty-protection-safeguards-what-they-are#:~:text=The%20Liberty%20Protection%20Safeguards%20will,to%20consent%20to%20their%20arrangements.).

1. Comisiynu rhaglen o waith i ddynodi a diffinio rolau gwirfoddol effeithiol a fydd yn helpu i lywio’r gwaith o gynllunio, addysgu a hyfforddi gweithluoedd.

Mae gwirfoddolwyr yn chwarae rolau pwysig ar draws y continwwm o wasanaethau iechyd meddwl, ond mae hyn yn gallu bod yn anodd i'w fesur a'i gysylltu â chynlluniau'r gweithlu. Bydd y cam gweithredu yma'n adeiladu ar waith sy'n cael ei ddatblygu trwy strategaeth y gweithlu i ddeall cyfraniad gwirfoddolwyr. Bydd hyn yn cynnwys yn benodol edrych ar waith mewn rhannau eraill o'r DU, fel y rhaglen sy'n cael ei harwain gan Helpforce. Bydd yn cymryd i ystyriaeth [fframwaith Gwirfoddolwyr Helplu Cymru – CGGC](https://wcva.cymru/cy/projects/helplucymru/) a gyhoeddwyd yn 2021, a bydd yn gyfle i greu diffiniad cliriach o rolau'r gweithlu o wirfoddolwyr mewn gwasanaethau iechyd meddwl. Bydd hyn yn ei dro yn llywio’r cynlluniau gweithlu ac yn dynodi'r angen i ddarparu cymorth a modd o gyrchu addysg o safon ar gyfer gwirfoddolwyr mewn gwasanaethau iechyd meddwl.

1. Datblygu a gweithredu model gweithwyr proffesiynol perthynol i iechyd (AHP) arbenigol iechyd meddwl arbrofol i’w gyflwyno ar draws Cymru.

Mae’r ddarpariaeth o ran cymorth AHP arbenigol mewn gwasanaethau iechyd meddwl yn amrywio ac yn anghyson ar draws Cymru, er gwaetha'r dystiolaeth ei bod yn gallu gwneud cyfraniad cadarnhaol at ansawdd a deilliannau. Bydd y cam gweithredu yma'n adeiladu ar yr arferion da sydd wedi cael eu datblygu mewn proffesiynau AHP unigol, a chaiff ei ddefnyddio i werthuso a chyflunio model gweithlu i’w ategu mewn lleoliadau sylfaenol a chymunedol ac mewn ysbytai.

**Bydd cyflawni'r camau gweithredu dan y thema hon yn gwireddu manteision trwy**

* Gynaliadwyedd tymor hir
* Cynyddu'r piblinell i fynd i'r afael â'r swyddi gwag sy'n bodoli ar hyn o bryd ac ategu modelau newydd neu ehangach
* Cynorthwyo ailddyluniad y gweithlu
* Cynorthwyo gwaith tymor hir i graffu ar y gorwel er mwyn datblygu modelau gweithlu cynaliadwy a llywio datblygiad cynlluniau cadarn i gomisiynu Addysg a Hyfforddiant
* Gwella dealltwriaeth am batrymau gweithlu a fydd yn caniatáu ar gyfer targedu mentrau penodol er mwyn recriwtio a chadw mwy o staff
* Hwyluso cynaliadwyedd y gweithlu trwy sefydlu offer ac arbenigedd cynllunio gweithlu ar draws y meysydd iechyd a gofal cymdeithasol
* Sicrhau bod gan y gweithlu'r sgiliau cywir i gydymffurfio â'r gofynion deddfwriaethol
* Sicrhau defnydd cyson o wirfoddolwyr a chymheiriaid cefnogol o fewn lleoliadau Iechyd Meddwl
* Cynorthwyo datblygiad rolau mewn gwasanaethau iechyd meddwl
* Helpu i recriwtio a chadw staff
* Cynorthwyo gwaith ar frig trwyddedau

**Gweithlu sy’n ymgysylltu,**

**yn llawn cymhelliant**

**ac yn iach**

# 

# Gweithlu sy’n ymgysylltu, yn llawn cymhelliant ac yn iach

**Pam ein bod ni'n gwneud hyn**

* mae lefelau uchel o swyddi gwag mewn meysydd allweddol yn dwysáu'r baich gwaith cynyddol sy'n dal i wynebu gwasanaethau iechyd meddwl, a'r effaith ar lesiant y gweithlu
* mae llai o ffocws wedi bod ar gymorth, datblygiad proffesiynol parhaus a llwybrau gyrfaol ar gyfer y gweithlu iechyd meddwl o gymharu â meysydd eraill, a gallai hynny effeithio ar gadw staff cyfredol
* mae gweithio mewn gwasanaethau iechyd meddwl, ac yn arbennig mewn gwasanaethau acíwt ac arbenigol, yn gallu effeithio ar lesiant mewn ffyrdd penodol – er enghraifft wrth ddelio â hunanladdiad, dynladdiad ac effaith cwestau crwner ac adolygiadau allanol
* mae hi'n gallu bod yn anodd cyrchu cymorth iechyd galwedigaethol mewn rhai ardaloedd
* cyfyngedig yw'r data sydd ar gael am amrywiaeth y gweithlu iechyd meddwl, ond mae'r wybodaeth sydd ar gael yn awgrymu nad yw'n adlewyrchu'r cymunedau y mae'n eu gwasanaethu
* mae cywerthedd rhwng iechyd a gofal cymdeithasol llawn cymaint o her yn y gwasanaethau iechyd meddwl â'r gwasanaethau iechyd corfforol oherwydd gwahaniaethau sy’n ymwneud â gwobrwyo a chydnabod gwaith. Y trydydd cam gweithredu o fewn y Strategaeth Gweithlu ar gyfer Iechyd a Gofal Cymdeithasol yw ‘Gweithio tuag at wobr a chydnabyddiaeth deg ar draws y gweithlu iechyd a gofal cymdeithasol.’ Bydd y gwaith hwn yn amgynnwys ein gweithlu iechyd meddwl
* mae'r trydydd sector yn chwarae rhan mwyfwy hanfodol mewn modelau cyflawni aml-sectoraidd, ond nid yw hyn yn cael ei lwyr gydnabod na’i fesur mewn gwaith cynllunio a phartneriaeth
* byddai trefniadau gweithio hyblyg yn cael effaith fuddiol ar gyfraddau cyfranogaeth a lefelau salwch.

**Y camau y byddwn ni'n eu cymryd**

1. Comisiynu arolwg o'r gweithlu iechyd meddwl ar draws y meysydd iechyd a gofal cymdeithasol er mwyn asesu cysylltiad, profiadau a llesiant y staff.

Hwn fyddai'r arolwg cyntaf ar y cyd ar draws ein gweithlu iechyd meddwl i gyd, a byddai'n darparu gwaelodlin i ni gofnodi sut mae unigolion yn ein gweithlu iechyd meddwl yn teimlo am eu rôl a'u profiadau o'u gwaith. Byddai'n cynnwys cwestiynau am arferion gweithio a meincnod ymgysylltu, ac yn llywio sut rydyn ni'n mynd ati i wella a mesur ein cynnydd mewn perthynas ag ymgysylltu, cymell a sicrhau llesiant ein gweithlu wrth edrych tua'r dyfodol. Câi'r cam gweithredu yma ei ddatblygu a'i weithredu mewn partneriaeth lawn â staff a chynrychiolwyr yr undeb, a fyddai'n mwyafu'r dysg o arolygon staff eraill, fel arolwg staff cenedlaethol GIG Cymru. Byddai hyn yn creu cyfle i asesu cynnydd mewn perthynas ag amrywiaeth a chydraddoldeb hefyd.

1. Sefydlu gwasanaeth cymorth cenedlaethol ar gyfer y gweithlu iechyd meddwl

Dros y blynyddoedd diwethaf ar draws iechyd a gofal cymdeithasol rydym wedi gweld cynnydd yn yr adnoddau, y cymorth a'r arweiniad sydd ar gael i staff i gefnogi eu hiechyd a'u lles. Fodd bynnag, yr ydym wedi clywed nad yw hyn yn ddigonol ar adegau oherwydd natur unigryw gwasanaethau iechyd meddwl a bod angen cymorth wedi'i dargedu a'i deilwra'n well. Byddai hyn yn cysylltu â'r adnoddau a'r cymorth sydd eisoes ar waith ac yn eu hategu, drwy ddarparu modd o gyrchu gwasanaeth mwy cynhwysfawr ar gyfer delio â staff a allai fod yn cael anhawster, sy'n effeithio ar eu lles, oherwydd natur benodol y gwaith a wnânt. Bydd y gwasanaeth yn darparu arweiniad a gwybodaeth mewn lleoliadau cyfrinachol a chefnogol ac, mewn amgylchiadau mwy cymhleth, bydd yn darparu modd o gyrchu ystod o wasanaethau cymorth arbenigol.

1. Dynodi, hyfforddi a chynorthwyo rhwydwaith o fentoriaid a gaiff ei we-letya ar ‘Gwella’ er mwyn darparu safonau mentora cyson a chymeradwy ar gyfer staff iechyd meddwl.

Mae mentoriaid yn chwarae rôl allweddol mewn datblygiad personol a phroffesiynol, ac rydyn ni wedi clywed bod yna ddiffyg cymorth o'r fath yn y gwasanaethau iechyd meddwl ar adegau. Bydd y cam gweithredu hwn yn buddsoddi mewn rhaglen ddatblygu ar gyfer mentoriaid mewn gwasanaethau iechyd meddwl er mwyn gwella’r agoriad ar gyfer y rhai a allai gael eu mentora. Gall bod yn fentor ddarparu datblygiad personol, a gall fod yn weithgarwch gwerth chweil i'r staff. Bydd creu dull gweithredu o'r fath yn sicrhau bod y mentoriaid yn derbyn cymorth parhaus yn eu rôl mentora, a bod mentora'n dod yn rhan dderbyniol a disgwyliedig o'r diwylliant o fewn y gweithlu. Gwella yw'r porth arwain cenedlaethol a gynhelir gan AaGIC, ac mae'n cynnal amrywiaeth o rwydweithiau proffesiynol ac arwain eraill eisoes.

1. Defnyddio arfer gorau a thystiolaeth i sefydlu safonau ar gyfer goruchwylio ar draws y tîm iechyd meddwl ehangach a datblygu fframwaith gweithredu ar gyfer Cymru.

Mae goruchwyliaeth yn rhan hanfodol o ymarfer ar gyfer pob gweithiwr iechyd a gofal cymdeithasol proffesiynol a gall gael effaith gadarnhaol ar les yn ogystal ag ar gyflawniad. Er bod y rhan fwyaf o sefydliadau'n darparu lefel o oruchwyliaeth, rydym ar ddeall bod amrywiadau sylweddol o ran dealltwriaeth, rolau, trefniadau, effeithiolrwydd a moddau o gyrchu amser a ddiogelir. Bydd hyn yn egluro'r diffiniad a'r safonau ar gyfer goruchwylio yn seiliedig ar ymchwil ac arfer gorau ar gyfer staff sy'n ymwneud â gwasanaethau iechyd meddwl.

1. Gweithredu rhaglen datblygu rheolwyr tîm archrededig ar draws gwasanaethau iechyd meddwl.

Mae rheolwyr effeithiol a thosturiol ar lefel tîm, gwasanaeth, ward neu adran yn chwarae rôl hanfodol wrth sicrhau bod ein staff yn llawn cymhelliant yn ymgysylltu, ac yn awyddus i aros gyda ni. Mae angen i ni gynorthwyo ein rheolwyr i ddatblygu eu gwybodaeth a'u sgiliau, ac yn benodol er mwyn sicrhau y gallant ymateb i newidiadau fel y ffocws cynyddol ar weithio hyblyg. Bydd hyn yn sicrhau bod yna ddull parhaus a chyson o ddatblygu ein rheolwyr sy'n chwarae rôl hanfodol wrth gynorthwyo'r gweithlu.

**Bydd cyflawni'r camau gweithredu dan y thema hon yn gwireddu manteision trwy**

* Cynnig dirnadaeth o’r materion penodol sy’n effeithio ar wasanaethau IM er mwyn hwyluso gweithredu wedi ei dargedu i gynorthwyo llesiant staff a helpu i'w cadw
* Sicrhau gwasanaeth pwrpasol ar gyfer gweithwyr IM proffesiynol sy'n addas at yr angen, ac osgoi dyblygu darpariaeth leol
* Modd cyflym o gyrchu cymorth er mwyn helpu i gadw pobl yn y gweithlu a lleihau absenoldebau oherwydd salwch a chyfraddau athreuliad
* Sicrhau datblygiad personol a phroffesiynol i helpu i gadw gweithwyr o fewn y gweithlu
* Cynyddu nifer y mentoriaid medrus yn y gweithle
* Helpu i ddenu a recriwtio staff
* Helpu i gadw staff
* Lleihau cyfraddau absenoldeb
* Gwella ansawdd a diogelwch gan arwain at well deilliannau i gleientiaid
* Rheoli staff yn well gan arwain at well ymgysylltiad a llai o absenoliaeth (*absenteeism*) a phresenoliaeth (*presenteeism*).

# Denu a recriwtio

**Denu**

**a**

**recriwtio**

### 

**Pam ein bod ni'n gwneud hyn**

* rhaid hyrwyddo'r cyfraniad unigryw, y gwobrwyo a'r boddhad sy'n dod o weithio mewn gwasanaethau iechyd meddwl yn fwy effeithiol
* mae yna stigma sy'n gysylltiedig â gweithio ym maes gwasanaethau iechyd meddwl o gymharu â rhannau eraill o'r system iechyd a gofal, sy'n gallu effeithio ar wobrwyo a chynnydd hefyd
* nid oes yna ddealltwriaeth dda o amrywiaeth y gyrfaoedd a'r cyfleoedd sydd ar gael mewn gwasanaethau iechyd meddwl ac nid yw’n cael ei gyfleu yn glir i'r gweithlu cyfredol a phosibl
* gellid gwneud rhagor i sefydlu profiadau iechyd meddwl mewn rhaglenni addysg a hyfforddiant er mwyn llywio dewisiadau gyrfaol at y dyfodol
* mae rhai proffesiynau iechyd meddwl wedi bod yn wynebu sialensiau recriwtio ers cyfnod maith
* mae cymhellion ariannol wedi eu targedu wedi cael effaith gadarnhaol mewn rhai meysydd, er ei bod hi’n debyg taw’r cymhellion gorau yw’r rhai nad ydynt yn rhai ariannol ar y cyfan
* mae pa mor ddeniadol yw proffesiynau iechyd meddwl yn gysylltiedig â nifer o'r camau gweithredu yn y ddogfen hon.

**Y camau y byddwn ni'n eu cymryd**

1. Datblygu rhaglen ymgyrch ddenu wedi'i thargedu ar gyfer y gweithlu iechyd meddwl, gyda chefnogaeth [Hyfforddi Gweithio Byw](https://www.wales.com/train-work-live) a [Gofalwn Cymru](https://gofalwn.cymru/?_ga=2.88250130.843731965.1654790332-649269473.1644937048).

Gellir priodoli recriwtio effeithiol i nifer o'r camau gweithredu yn y cynllun hwn megis cyfleoedd DPP, cymorth llesiant ac arweinyddiaeth effeithiol. Fodd bynnag, mae buddsoddi mewn ymgyrchoedd denu proffesiynol o safon hefyd yn hanfodol i hyrwyddo gwerth y proffesiynau a'r rolau hyn, a'r cyfleoedd i weithio yng Nghymru. Mae Hyfforddi Gweithio Byw a Gofalwn Cymru yn ymgyrchoedd cenedlaethol sefydledig ac uchel eu bri. Bydd cam un yn dechrau gydag ymgyrchoedd seiciatreg, nyrsio a gwaith cymdeithasol. Byddwn yn datblygu cynllun ymgyrch mwy hir dymor (cam dau) a fydd yn cael ei lywio gan ddeilliannau’r broses o gynllunio senarios.

1. Defnyddio gwe-lwyfan [Tregyrfa](https://careersville.heiw.wales/cy/tregyrfa/) i hyrwyddo gyrfaoedd iechyd meddwl ar draws iechyd a gofal cymdeithasol gyda chynigion sy'n cynnwys adnoddau, gwybodaeth a digwyddiadau byw wedi'u hanelu at bob oedran.

Mae gwybodaeth effeithiol am yrfaoedd yn rhoi eglurder ynghylch rolau yn ogystal â dilyniant gyrfa. Yn achos gwasanaethau iechyd meddwl, gall helpu i grisialu’r nodweddion unigryw sy’n perthyn i waith yn y maes hwn o gymharu â gwasanaethau iechyd cyffredinol. Mae hefyd yn gyfle i atgyfnerthu'r ymgyrch dros amrywiaeth yn y gweithlu. Mae pentref digidol Tregyrfa wedi'i anelu at bob oedran a bydd yn arddangos proffesiynau iechyd meddwl ar draws ystod o leoliadau. Bydd, er enghraifft, yn cynnal digwyddiadau byw i gefnogi ceisiadau myfyrwyr ar gyfer y brifysgol, ceisiadau am rolau ym maes iechyd a gofal a datblygu deunydd cwricwlwm perthnasol ar gyfer ysgolion. Hefyd, bydd yn hyrwyddo gwirfoddoli, yn ogystal â phwysleisio pwysigrwydd sgiliau yn y Gymraeg i bobl nad ydynt yn medru'r iaith, a'r cyfleoedd gyrfaol ar draws y sectorau ar gyfer Cymry Cymraeg.

1. Rhoi argymhellion ar waith sy'n ymwneud â llwybrau gyrfaol ar gyfer y gweithlu iechyd meddwl, gan gynnwys cyfleoedd sy'n ymwneud â gwaith ymchwil, academaidd, arweinyddiaeth a gwella fel y mae adroddiad [Dyfodol y Gweithlu Iechyd Meddwl](https://www.centreformentalhealth.org.uk/sites/default/files/2018-09/CentreforMentalHealth_Future_mental_health_workforce.pdf) yn ei ddisgrifio.

Canlyniad hyn fydd datblygu llwybrau gyrfaol clir sy'n gallu addasu at anghenion newidiol y gwasanaethau a'n gweithlu fel ei gilydd. Bydd hyn yn helpu i greu llwybrau gyrfaol sy'n fodelau i broffesiynau eraill ac i’r portffolio anghorfforaethol yn ogystal ag opsiynau gweithio hyblyg ac ymddeol hyblyg, sy'n helpu i gadw staff.

1. Datblygu canllawiau, offer ac adnoddau sy'n helpu rheolwyr i hwyluso gwell cydbwysedd rhwng bywyd a gwaith ac yn helpu i gadw staff ar draws y maes iechyd a gofal cymdeithasol.

Gallai hyn gynnwys dulliau hyblyg o weithio, canllawiau ar gynllunio swyddi, sut i gynyddu/hwyluso’r modd o weithio o bell, cyfweliadau ‘cadw’, dulliau hyblyg o feddwl am ymddeoliad, a chyfleoedd i ymddeol a dychwelyd. Mae'r cam gweithredu yma’n cysylltu'n agos â cham gweithredu 12.

**Bydd cyflawni'r camau gweithredu dan y thema hon yn gwireddu manteision trwy**

* Gynyddu recriwtio i swyddi gwag
* Cynyddu recriwtio i addysg uwch
* Recriwtio i hyfforddiant cyn-gofrestru i israddedigion yn y dyfodol
* Cynorthwyo llwybrau gyrfaol newydd sy'n helpu i gadw staff
* Recriwtio i’r gwasanaeth yn y dyfodol
* Helpu i gadw staff

# Modelau gweithlu di-dor

**Modelau gweithlu di-dor**

### 

**Pam ein bod ni'n gwneud hyn**

* mae dulliau gweithredu sy'n troi o gylch y person a'r teulu'n gofyn am fodelau gweithlu di-dor, gydag athroniaeth amlbroffesiwn ac aml-asiantaeth
* mae iechyd meddwl yn fusnes i bawb, a’n yn gofyn am well integreiddiad rhwng modelau gwasanaeth a gweithlu iechyd corfforol ac iechyd meddwl, gan gynnwys proffesiynau contractwyr
* mae angen i ni ddatblygu ein gweithlu iechyd a gofal cymdeithasol cyffredinol i deimlo'n hyderus wrth ddelio â gwasanaethau a chymorth ar gyfer problemau iechyd meddwl a chyfeirio pobl at wasanaethau priodol
* yn gynyddol, bydd rolau'r gweithlu arbenigol iechyd meddwl yn cynnwys arweinyddiaeth, hwyluso, goruchwyliaeth a chynghori timau cyffredinol
* mae hyn yn gofyn am graidd cyffredin o wybodaeth am iechyd meddwl ar draws y gweithlu ehangach er mwyn arddel dull holistaidd o weithredu ac er mwyn cyfeirio pobl yn effeithiol
* mae dull cyson o fynd weithredu i ddatblygu'r gweithlu cymorth a'r trydydd sector ar draws iechyd a gofal cymdeithasol yn allweddol i ddarparu modelau gofal integredig a hyblyg
* mae ffocws ar atal ac adfer trwy'r gwasanaethau iechyd meddwl yn gofyn am drefniadau gweithlu amlsectoraidd er mwyn diwallu anghenion pobl â phrofiad byw o afiechyd meddwl
* mae yna amrywiaeth eang o rolau newydd ac estynedig ar draws y gwasanaethau iechyd meddwl
* mae'r rhain yn dod â llawer o fanteision i'r timau iechyd meddwl amlddisgyblaeth, ond mae angen iddynt gael eu sefydlu’n iawn yn nyluniad gwasanaethau, yn y gweithlu ac yn y dulliau llywodraethu, a rhaid iddynt gael eu hategu gan addysg a hyfforddiant priodol.

**Y camau y byddwn ni'n eu cymryd**

1. **Datblygu a chyflwyno hyfforddiant llythrennedd iechyd meddwl ar gyfer y gweithlu iechyd a gofal, a darparu mwy o gymorth di-dor ar gyfer iechyd corfforol ac iechyd meddwl.**

Datblygir rhaglen hyfforddi ar dair lefel trwy blatfform digidol a fydd yn cynnwys 'lefel 1' iechyd meddwl gorfodol – sef rhaglen ymwybyddiaeth ar gyfer y gweithlu iechyd a gofal cymdeithasol i gyd, gan gynnwys y trydydd sector, contractwyr annibynnol a gwirfoddolwyr.

1. **Gan adeiladu ar y gwaith a ddatblygwyd gan** [Addysg Iechyd Lloegr](https://www.hee.nhs.uk/sites/default/files/documents/New%20Roles%20in%20Mental%20Health%20Project%20Resources.pdf) **(HEE), dylunio adnodd Cymru gyfan ar gyfer gweithredu rolau newydd, estynedig i dimau amlddisgyblaethol iechyd meddwl. Mae'r cam gweithredu hwn yn cynnwys cynnig penodol i ddatblygu model cymorth gan gymheiriaid i Gymru.**

Bydd hyn yn sicrhau bod arweiniad clir ar gael i reolwyr ac unigolion i gynorthwyo cynllunio, gweithrediad a defnydd o rolau newydd, estynedig ac ehangach o fewn y gweithlu iechyd meddwl. Bydd hyn yn waith amlbroffeisynol ac yn cynnwys, ymhlith eraill, Cymdeithion Meddygol, Gweithwyr Cymdeithasol Iechyd Meddwl, Fferyllwyr a Thechnegwyr Fferyllfa, Cymdeithion Clinigol mewn Seicoleg Gymhwysol (CAAP), Ymarferwyr Iechyd Meddwl Brys a Gweithwyr Cymorth Cymheiriaid fel gweithred penodol, gwell cydnabyddiaeth am sut mae'r bobl sy'n defnyddio ein gwasanaethau yn gallu llywio a chyfrannu at y ffordd rydyn ni'n cyflunio ac yn datblygu ein gweithlu, yn ogystal â rolau rhai o'n proffesiynau therapi eraillfel therapyddion celfyddydol, nad ydynt yn weladwy bob tro. Bydd hyn yn llywio dull cyson o fynd ati i ddarparu addysg a hyfforddiant sy'n cael eu rheoli o ran ansawdd, a disgrifiadau swyddi cyson.

1. Lansio prosiect i gofnodi profiadau pobl â phrofiad personol, gan gynnwys gofalwyr, er mwyn llywio datblygiad gofal di-dor.

Bydd hyn yn creu cofnod byw o sut rydyn ni'n gweithio o safbwynt y bobl yn y canol, er mwyn helpu i ddatblygu sgiliau, hyfedredd a ffyrdd o weithio.

1. Datblygu a gweithredu pibell rheoli talent gynhwysol wedi'i thargedu ar gyfer rolau arwain iechyd meddwl ar lefel sefydliadol.

Mae yna gyfleoedd i ddatblygu adnoddau (e.e. rolau/manylebau swyddi) i wella cysondeb dulliau o weithredu ar draws Cymru, a buddsoddi mewn sicrhau bod y gwasanaeth yma ar gael yn gyson i bawb ar lefel clwstwr.

**Bydd cyflawni'r camau gweithredu dan y thema hon yn gwireddu manteision yn sgil:**

* Hyfforddiant cyson ar gyfer yr holl staff iechyd a gofal cymdeithasol gan arwain at well ymwybyddiaeth am faterion iechyd meddwl a'r gallu i gyfeirio pobl
* Gwell cydnabyddiaeth o iechyd meddwl ochr yn ochr ag iechyd corfforol
* Cyflwyno rolau newydd yng Nghymru mewn ffordd gyson yn unol ag arferion da er mwyn helpu i recriwtio a chadw staff
* Gwell adnabyddiaeth o’r modd y mae pobl sy'n defnyddio ein gwasanaethau, gan gynnwys gofalwyr, yn gallu llywio a chyfrannu at ein ffordd o gyflunio a datblygu ein gweithlu
* Modd cyfartal o gyrchu gwasanaethau lleol ar draws Cymru sy'n gyson â'r model gofal sylfaenol
* Gwell modd o gyrchu gwasanaethau iechyd meddwl
* Llai o gyfeiriadau amhriodol at ofal acíwt

# Adeiladu gweithlu sy'n barod yn ddigidol

**Adeiladu gweithlu sy'n barod yn ddigidol**

**Pam ein bod ni'n gwneud hyn**

* mae cynyddu defnydd o dechnoleg ddigidol yn hwyluso arloesi o fewn modelau gofal iechyd meddwl yn yr un modd ac mewn gwasanaethau eraill
* cydnabyddir y bydd angen dull cyfunol o weithio er mwyn atal allgau digidol a sicrhau safonau gofal da
* mae'r technolegau hyn yn cynnwys opsiynau digidol ar gyfer cyrchu gofal; cynorthwyo monitro clinigol digidol, offer i gynorthwyo penderfyniadau clinigol, apiau hunan-reoli, ymgynghoriadau digidol a modelau therapi sy'n cael eu hwyluso'n ddigidol
* mae addysg a hyfforddiant mewn sgiliau digidol yr un mor bwysig i'r gweithlu iechyd meddwl ac i wasanaethau eraill
* ni fydd technolegau digidol yn lleihau'r gofynion o ran y gweithlu, ond byddant yn cynorthwyo'r gweithlu i gyflwyno modelau mwy effeithlon o ofal i ddiwallu'r galw cynyddol
* bydd angen rolau technegol newydd mewn gwasanaethau iechyd meddwl er mwyn cynorthwyo clinigwyr ac eraill i ddefnyddio dulliau newydd o ryngweithio â chleifion a gofalwyr.

**Y camau y byddwn ni'n eu cymryd**

1. **Asesu galluoedd digidol cyfredol y gweithlu iechyd meddwl yn erbyn y fframwaith galluogrwydd digidol cenedlaethol er mwyn bwydo anghenion hyfforddi**.

Mae datblygu'r fframwaith galluoedd digidol yn gam gweithredu yn y Strategaeth Gweithlu ar gyfer Iechyd a Gofal Cymdeithasol. Caiff cynlluniau ar gyfer yr asesiad hwn eu datblygu wrth i ragor o wybodaeth ddod i’r fei am y gwaith ehangach a'r amserlenni ar gyfer gweithredu. Cyflawnir yr asesiad ar ôl lansio'r fframwaith galluogrwydd.

1. Creu rhwydwaith o rolau arweinwyr digidol i ddylanwadu ar ac arwain trawsnewidiad digidol y gweithlu (i'w drafod â Gofal Iechyd Digidol Cymru a phartneriaid eraill).

Bydd arweinyddiaeth effeithiol yn hanfodol i fynd i'r afael â'r diffyg y cyfeirir ato uchod ac er mwyn sicrhau bod modelau gweithlu iechyd meddwl yn cofleidio cyfleoedd cadarnhaol a manteision technoleg ddigidol, caiff hyn ei gydgynhyrchu â phobl sydd â phrofiad byw. Mae'r cam gweithredu yma'n cynnig buddsoddi mewn rhwydwaith o arweinwyr digidol ar draws sefydliadau iechyd a gofal cymdeithasol er mwyn arwain arloesedd digidol yn ein gwasanaethau iechyd meddwl a'n dylanwad, a llywio newidiadau i fodelau'r gweithlu at y dyfodol. Caiff y rhain eu cefnogi fel menter ar y cyd gan Iechyd a Gofal Digidol Cymru ac Addysg a Gwella Iechyd Cymru.

**Bydd cyflawni'r camau gweithredu dan y thema hon yn gwireddu manteision trwy**

* Blaenoriaethu gwasanaethau iechyd meddwl ar gyfer profi galluogrwydd digidol
* Asesu parodrwydd y gweithlu i ddatblygu atebion digidol
* Cynyddu defnydd o dechnoleg ddigidol wrth ddarparu gofal i gleifion a'r potensial ar gyfer darparu gwasanaethau mwy effeithlon ac effeithiol
* Cyflawni dull a methodoleg 'unwaith i Gymru'

# Addysgu a dysgu rhagorol

**Addysg a dysgu rhagorol**

**Pam ein bod ni'n gwneud hyn**

* rhaid i raglenni addysg a hyfforddiant adlewyrchu anghenion model gweithlu'r dyfodol a chydnabod yr angen am ddull holistaidd o fynd ati o ran iechyd corfforol ac iechyd meddwl
* mae yna gyfraddau uchel o athreuliad mewn rhai rhaglenni addysg a hyfforddiant ar gyfer proffesiynau iechyd meddwl, ac mae angen mynd i'r afael â hyn
* mae angen yr holl fframweithiau addysg a hyfforddiant sy'n seiliedig ar dystiolaeth yng Nghymru i gefnogi pob agwedd ar y ddarpariaeth iechyd meddwl, gan gynnwys meysydd arbenigol
* mae angen i gyfleoedd am gymorth academaidd i ddatblygu fod yn fwy gweladwy a hygyrch mewn gwasanaethau iechyd meddwl
* mae'r cyfleoedd ar gyfer addysg rhyng-broffesiwn mewn rhaglenni a gomisiynir yn gyfyngedig ar hyn o bryd ac mae angen adolygu hyn
* mae angen i’r holl weithwyr proffesiynol ym meysydd iechyd a gofal cymdeithasol gael lefel sylfaenol o lythrennedd iechyd meddwl yn rhan o'u haddysg a'u hyfforddiant, gyda hyfforddiant ychwanegol neu uwch ar gyfer rhai grwpiau, er enghraifft Meddygon Teulu a thimau Adrannau Brys
* mae angen sicrhau bod addysg a hyfforddiant ar gael i bartneriaid yn y trydydd sector, contractwyr annibynnol ac asiantaethau eraill
* dylid hyrwyddo rolau academaidd ac ymchwil yn y gweithlu iechyd meddwl er mwyn hyrwyddo rhagoriaeth a gwelliant
* gall pobl â phrofiad byw o afiechyd meddwl wneud cyfraniad pwysig at addysg a hyfforddiant.

**Y camau y byddwn ni'n eu cymryd**

1. Gweithio gyda phartneriaid i ddatblygu cynigion i ail-ddylunio rhaglenni addysg a hyfforddiant ym maes seiciatreg.

Mae yna anawsterau hirfaith wrth recriwtio i raglenni hyfforddi ym maes seiciatreg ac mae'r hyfforddeion wedi bod yn galw am fwy o hyblygrwydd. Mae arloesedd wrth ddylunio'r rhaglenni hyn yn hanfodol er mwyn ymateb i anghenion ein gweithlu at y dyfodol, yn ogystal â'r bobl sydd wrth galon ein gwasanaethau. Mae gan Goleg Brenhinol y Seiciatryddion ac AaGIC rolau allweddol i'w chwarae sy'n gyson â gweithredu argymhellion [Adroddiad Meddygon y Dyfodol](https://www.hee.nhs.uk/sites/default/files/documents/Future%20Doctor%20Co-Created%20Vision%20-%20FINAL%20%28typo%20corrected%29.pdf).

1. Adolygu’r fframweithiau ansawdd ar gyfer rhaglenni addysg a hyfforddiant a gomisiynir mewn perthynas ag iechyd meddwl.

Mae ansawdd profiadau addysg a hyfforddiant yn cael effaith uniongyrchol ar gadw graddedigion yn y gweithlu. Fel comisiynwyr, byddwn ni'n gweithio gydag AaGI, sefydliadau'r GIG a darparwyr er mwyn sicrhau rhaglenni addysg o safon uchel, gan gynnwys lleoliadau clinigol, ac er mwyn sicrhau bod pobl â phrofiadau byw yn chwarae rhan wrth gyfrannu at gyflwyniad rhaglenni. Mae angen hefyd i ni sicrhau bod amrywiaeth ehangach o fyfyrwyr proffesiynol iechyd a gofal cymdeithasol yn gallu cyrchu hyfforddiant aml-ddisgyblaeth a lleoliadau clinigol mewn lleoliadau iechyd meddwl.

1. Ystyried sut y gellir addasu hyfforddiant cymhwyso ar gyfer gweithwyr cymdeithasol i hyrwyddo gwell arbenigedd a defnydd ym maes iechyd meddwl, a sut y gellir datblygu'r fframwaith ôl-gymhwyso newydd i gynnwys cyfleoedd ar gyfer gweithwyr cymdeithasol sydd newydd gymhwyso a rhai profiadol mewn arbenigeddau iechyd meddwl.

Trwy gynnal trafodaethau â darparwyr prifysgol i archwilio'r cwmpas ar gyfer datblygu modiwlau dewisol mewn iechyd meddwl yn rhan o gwricwlwm estynedig ar gyfer myfyrwyr gradd. Pwyso a mesur y potensial ar gyfer cyrchu ac ariannu'r modiwlau iechyd meddwl arbenigol sydd ar gael i fyfyrwyr gwaith cymdeithasol a gweithwyr cymdeithasol sydd newydd gymhwyso. Deall faint o fyfyrwyr gwaith cymdeithasol ar draws y byd iechyd a gofal cymdeithasol sy'n cymryd lleoliadau iechyd meddwl ar hyn o bryd, gan gynnwys lefelau'r galw na fodlonir.

1. Comisiynu cyrff proffesiynol i asesu cyfleoedd ar gyfer addysg a hyfforddiant rhyng-broffesiwn ar gyfer y gweithlu iechyd meddwl arbenigol.

Trwy weithio mewn partneriaeth â'r colegau brenhinol a chyrff proffesiynol. Bydd y gwaith yma'n dynodi'r pethau sy'n gyffredin o fewn addysg broffesiynol gyfredol ac opsiynau ymarferol i ddatblygu cyfleoedd dysgu rhyng-broffesiwn i gynorthwyo ein gweithlu iechyd meddwl.

1. Comisiynu fframweithiau addysg a hyfforddiant amlbroffesiwn sy'n seiliedig ar dystiolaeth mewn meysydd blaenoriaeth ac arbenigol.

Bydd y cam gweithredu yma'n gofyn am adolygiad o’r dogfennau allweddol, fel y rhai a baratowyd gan [HEE](https://www.hee.nhs.uk/sites/default/files/documents/HEE%20Mental%20Health%20Nursing%20Career%20and%20Competence%20Framework.pdf) a [Grŵp Cynghori Uwch-nyrsys Cymru Gyfan](http://www.1000ofywydauamwy.wales.nhs.uk/sitesplus/documents/1011/Mental%20health%20nursing%20WELSH%20-%20Final1.pdf) er mwyn llywio a chytuno ar fframweithiau i'w mabwysiadu ar draws y gweithlu iechyd a gofal cymdeithasol, gan roi sylw penodol i anghenion y boblogaeth o ran yr iaith Gymraeg.

1. Sefydlu rhaglen fuddsoddi genedlaethol mewn addysg ôl-gymhwyso ar gyfer y gweithlu iechyd meddwl.

Bydd hyn yn creu dull newydd o fynd ati i gomisiynu ac ariannu addysg ôl-gymhwyso ar draws y gwasanaethau iechyd meddwl. Bydd yn caniatáu hefyd i ni fod yn fwy parod i sicrhau ansawdd hyfforddiant a ariennir, ac yn caniatáu i ni werthuso deilliannau ein buddsoddiad trwy ddulliau rheoli dawn.

1. Darparu rhaglenni datblygiad proffesiynol parhaus cenedlaethol wedi eu targedu er mwyn cynorthwyo meysydd blaenoriaeth ar draws y gweithlu iechyd meddwl.

Bydd hyn yn golygu y gall buddsoddiad ganolbwyntio ar flaenoriaethau strategol a fydd yn newid gydag amser. Bydd angen darparu addysg mewn amgylcheddau gweithio cefnogol, lle gall ymarferwyr ddefnyddio’u sgiliau a'u gwybodaeth eu hunain. Y blaenoriaethau cyntaf fydd dylunio a chyflawni rhaglen bwrpasol o DPP amlddisgyblaeth er mwyn cynorthwyo gwaith integredig a gwaith cynhyrchu ar y cyd ar draws gwasanaethau iechyd meddwl yng Nghymru, ynghyd â rhaglen DPP iechyd corfforol ar gyfer arbenigwyr iechyd meddwl.

1. Gan adeiladu ar [Fframwaith Cymwysterau](https://gofalcymdeithasol.cymru/fframwaith-cymwysterau) Gofal Cymdeithasol Cymru, datblygu fframwaith addysg ar gyfer gweithwyr cymorth iechyd meddwl.

Byddai hyn yn pennu safonau cyffredin ar draws y cyflogwyr iechyd a gofal cymdeithasol ac yn llywio datblygiad meini prawf diffiniedig o fewn addysg y gweithwyr cymorth, gan gynnwys rhaglenni addysg i brentisiaid sy'n cynorthwyo dulliau gweithredu sy'n seiliedig ar dimau iechyd meddwl amlddisgyblaeth. Byddai hyn yn cynnwys gweithio gyda sefydliadau addysg uwch i adolygu'r meini prawf mynediad cyfredol, cydnabod dysg flaenorol a darparu gwell llwybrau gyrfaol uniongyrchol i addysg brifysgol ar gyfer israddedigion ym maes iechyd neu waith cymdeithasol.

**Bydd cyflawni'r camau gweithredu dan y thema hon yn gwireddu manteision trwy**

* Gefnogi egwyddorion rhaglen Meddygon y Dyfodol trwy ddatblygu sgiliau mwy cyffredinol er mwyn cynorthwyo modelau gweithlu di-dor
* Sefydlu ansawdd yn yr holl raglenni a gomisiynir, gan gynnwys mecanwaith ar gyfer rhaglenni sicrhau ansawdd, gan gynnwys lleoliadau clinigol
* Cynorthwyo gwaith tîm gan chwalu’r ffiniau proffesiynol sy'n arwain at well ansawdd a deilliannau i gleifion
* Darparu addysg a hyfforddiant mewn ffordd fwy effeithlon
* Sicrhau bod yna staff â'r sgiliau priodol i ddiwallu anghenion cleifion yn gyson ar draws Cymru
* Gofal mwy di-dor ar gyfer cleifion
* Bydd DPP yn helpu i gadw staff ac yn gwella ansawdd a deilliannau ar gyfer cleifion a fydd yn elwa ar weithlu medrus
* Gwell ansawdd a deilliannau ar gyfer cleifion
* Gwell recriwtio a chadw staff
* Gwell ansawdd a phrofiadau i gleifion
* Llwybrau gyrfaol posibl i raglenni cyn-gofrestru

# Arweinyddiaeth ac olyniaeth

**Arweinyddiaeth ac olyniaeth**

**Pam ein bod ni'n gwneud hyn**

* mae cymorth a buddsoddiad mewn datblygu arweinyddiaeth a rheoli dawn wedi lagio'r tu ôl i wasanaethau iechyd meddwl yn aml
* mae angen cymorth a datblygiad wedi eu targedu ar gyfer arweinyddiaeth iechyd meddwl ar bob lefel er mwyn datblygu'r diwylliant tosturiol a chyfunol a fydd yn gwella ansawdd gofal a llesiant y gweithlu.
* mae arwain ar draws ffiniau'n hanfodol ar gyfer arweinyddiaeth effeithiol mewn gwasanaethau iechyd meddwl
* bydd arweinyddiaeth i sicrhau gwelliannau ar bob lefel yn hanfodol o ystyried y newidiadau sylweddol sy'n wynebu gwasanaethau iechyd meddwl.

**Y camau y byddwn ni'n eu cymryd**

1. Datblygu a gweithredu piblinell rheoli dawn sy'n gynhwysol ac wedi ei thargedu ar gyfer rolau arwain iechyd meddwl ar lefel sefydliadol.

Mae ansawdd arweinyddiaeth uwch yn hanfodol i greu diwylliant ac amgylchedd gwaith cadarnhaol mewn gwasanaethau iechyd meddwl. Mae targedu cymorth ar gyfer clinigwyr uwch a rheolwyr sy'n gweithio ym maes gwasanaethau iechyd meddwl er mwyn sicrhau eu bod yn barod ac wedi eu taclu i gyflawni'r rolau hyn yn flaenoriaeth.

1. Datblygu a chyflawni atebion arweinyddiaeth glinigol a phroffesiynol sy'n gyson â'r strategaeth arwain ar gyfer iechyd a gofal yng Nghymru ac sy'n adlewyrchu gofynion y gweithlu iechyd meddwl

Mae arweinyddiaeth effeithiol ar lefel tîm/ward/adran a gwasanaeth yn hanfodol i ansawdd gwasanaethau iechyd meddwl, a gall amrywiaeth o weithwyr proffesiynol ddarparu'r rhain. Mae yna bethau sy'n debyg ac yn wahanol yn natur y sialensiau sy'n effeithio ar wasanaethau iechyd meddwl a'r rhai sy'n effeithio ar wasanaethau iechyd cyffredinol. Er bod angen i ni osgoi defnyddio dull o weithredu sy'n seiliedig ar seilos wrth ddatblygu ein harweinwyr, mae yna ddadl sy'n awgrymu bod angen i ni godi’r momentwm wrth ddatblygu arweinwyr yn y gweithlu iechyd meddwl arbenigol er mwyn ymdopi â'r trawsnewid sydd angen ei weld, am fod y maes gwaith yma wedi bod yn llai gweladwy.

1. Sefydlu rhwydwaith o arweinwyr iechyd meddwl ar ‘Gwella’ er mwyn cryfhau’r modd o gyrchu’r offer a’r adnoddau tosturiol a chyfunol sydd ar gael i'r holl staff.

Byddai sefydlu Cymunedau Arweinyddiaeth a Thalent ar gyfer y Maes Iechyd Meddwl ar Gwella yn caniatáu i ni ryddhau adnoddau a dargedir ar raddfa ehangach ac yn caniatáu i ni fonitro pa adnoddau sydd orau i'w defnyddio.

**Bydd cyflawni'r camau gweithredu dan y thema hon yn gwireddu manteision trwy**

* Gwell recriwtio a chadw staff
* Gwell ansawdd a phrofiadau i gleifion
* Creu llwybrau arweinyddiaeth cadarn ym maes iechyd meddwl
* Datblygu medrau arwain o fewn y gweithlu iechyd meddwl ehangach (gan gynnwys y trydydd sector)

# Ein gweithlu iechyd a gofal cymdeithasol

Mae'r gweithlu iechyd meddwl yn cynnwys llu o rolau ac felly mae’r gweithlu’n dod o amrywiaeth o ffynonellau. Cesglir gwybodaeth ym maes iechyd a gofal cymdeithasol fel mater o drefn, ac mae'r wybodaeth yma ar gael yn y dogfennau technegol sy'n cyd-fynd â'r strategaeth hon. Mae llawer o rolau'n pontio rhwng iechyd meddwl ac iechyd corfforol, fel therapïau a fferylliaeth, a rhwng iechyd sylfaenol, eilaidd a gofal cymunedol, ond nid yw'n hawdd dynodi a mesur y rhaniad yma yn y gweithlu.

Cesglir y wybodaeth yma mewn gwahanol ffyrdd, ac er bod yna fylchau clir yn y data, mae yna gyfleoedd i adeiladu ar hyn ar lefel leol, ranbarthol a chenedlaethol er mwyn llywio cynlluniau'r dyfodol. Nod cam gweithredu tri yw gwella hyn er mwyn cynorthwyo gwaith cynllunio gweithluoedd at y dyfodol a'r nod yw bod â gwybodaeth wedi ei chofnodi mewn ffordd gyson mewn fformatau cymeradwy sy'n hwyluso rhannu data ar draws ffiniau cynllunio.

Er ein bod wedi gallu dynodi'r gweithlu iechyd meddwl penodol, rydyn ni'n cydnabod y bydd yna lawer o weithwyr iechyd a rhai gweithwyr gofal cymdeithasol proffesiynol o fewn y GIG yn cyflawni rhan o'u rôl yn y gwasanaethau iechyd meddwl, ond mai heriol yw eu dynodi ymhlith y data. Felly, at ddibenion y rhan yma o'r cynllun, rydyn ni wedi disgrifio'r gweithlu ar draws saith o grwpiau proffesiynol mwy sy'n gweithio mewn gwasanaethau iechyd meddwl. Mae’r grwpiau hyn yn cynnwys staff meddygol, nyrsys cofrestredig, gweithwyr cymorth gofal iechyd, therapyddion seicolegol, therapyddion galwedigaethol, gweithwyr cymdeithasol a gweithwyr gofal cymdeithasol, ac fe'u dangosir isod fel cyfran o gyfanswm y grwpiau hyn.


#### **Gweithlu iechyd meddwl y GIG**

Mae tua 100,000 o bobl yn gweithio yn y GIG yng Nghymru. O'r rhain, mae 79 y cant yn fenywaidd ac mae 54 y cant o'r gweithwyr benywaidd yma’n gweithio'n llawn-amser. O'r 66 y cant o bobl sydd wedi ateb y cwestiwn am hyfedredd yn y Gymraeg ar yr ESR, mae 37 y cant yn dweud fod ganddynt ryw lefel o allu yn y Gymraeg.

Ym mis Mawrth 2021, dynododd ein data o'r cofnod staff electronig (ESR) bod tua 7,600 o bobl yn gweithio'n benodol yng ngwasanaethau iechyd meddwl y GIG, sef 6,894.1 cyfateb ag amser llawn (FTE).

|  |  |
| --- | --- |
| Grŵp staff | FTE |
| Nyrsys cofrestredig | 3,218.2 |
| Seiciatreg feddygol | 449.3 |
| Therapïau seicolegol | 957.7 |
| Therapi galwedigaethol | 334\* |
| GCGI - IM | 1,934.9 |
| Cyfanswm | 6,894.1 |

*\* Dynodwyd eu bod yn gweithio mewn gwasanaethau iechyd meddwl ond hwyrach nad yw hyn yn cynnwys pob maes*




Nyrsys cofrestredig sydd i gyfrif am y gyfran uchaf o'n holl grwpiau staff, wedyn gweithwyr cymorth gofal iechyd, a therapïau seicolegol.

### 

### Ein gweithlu gofal cymdeithasol

Rydyn ni'n amcangyfrif fod yna tua 91,000 o bobl yn gweithio ar draws y meysydd gofal cymdeithasol a gwaith cymdeithasol yng Nghymru. O'r rhain mae 81 y cant yn fenywaidd, gyda thua 61,000 o bobl yn gweithio mewn gwasanaethau a gomisiynir, a 30,000 o bobl mewn gwasanaethau gofal cymdeithasol a gynhelir gan yr awdurdod lleol. Mae 50 y cant o gyfanswm y gweithlu'n gweithio 36 awr neu ragor yr wythnos, ac mae gan 40 y cant o'r gweithlu ryw lefel o allu yn y Gymraeg.



|  |  |  |
| --- | --- | --- |
| Grŵp staff | Tîm IM  penodol | Tîm generig  â darpariaeth IM |
| Rheolwyr | 61\* | 128\* | |
| Gweithwyr cymdeithasol | 391\* | 298\* | |
| Gweithwyr gofal cymdeithasol | 292 | 351 | |
| Cyfanswm | 1,521 | | |

*\* Mae’r cyfanswm yn cynnwys gweithwyr cymdeithasol sydd hefyd yn cyflawni rolau Gweithwyr Proffesiynol Iechyd Meddwl Cymeradwy (355) ac Aseswyr Buddiannau Pennaf (199) sy’n gweithio ar draws amryw o dimau.*

Rydyn ni'n amcangyfrif bod ychydig dros 1,500 o bobl yn gweithio ar draws y gwasanaethau iechyd meddwl, naill ai mewn timau iechyd meddwl penodol, neu mewn timau â darpariaeth iechyd meddwl cyffredinol.

**Gwirfoddolwyr a gofalwyr di-dâl**

Mae'r dull o ymdrin â gofalwyr di-dâl a gwirfoddolwyr a fabwysiadwyd yn y Cynllun Gweithlu Iechyd Meddwl Strategol yn seiliedig ar gam gweithredu 32 ‘Cymru Iachach’: ein Strategaeth Gweithlu ar gyfer Iechyd a Gofal Cymdeithasol. Mae’r cam hwn yn ymrwymo i gomisiynu rhaglen waith i ennyn dealltwriaeth o gyfraniad gwirfoddolwyr a gofalwyr er budd llywio cynlluniau gweithlu ar gyfer y gweithlu cyfan i’r dyfodol. Mae’r Cynllun Gweithlu Iechyd Meddwl Strategol yn canolbwyntio'n fwy penodol ar y gweithlu iechyd meddwl. Yn sgil hyn, mae'r camau gweithredu wedi'u cynllunio i ategu gwaith cynllunio, addysg a hyfforddiant mewn ymdrech i gynorthwyo ein gweithlu iechyd meddwl a gwella deilliannau i ddinasyddion Cymru.

#### **Swyddi gwag**

Am nad yw GIG Cymru'n cadw trosolwg o'r sefyllfa o ran swyddi gwag yn y gwasanaethau iechyd meddwl fel rheol, fe ofynnon ni i'r byrddau iechyd am eu data eu hunain am swyddi gwag cyfateb ag amser llawn a'u gwariant ar staff asiantaeth/locwm ar gyfer Medi 2021, sydd i'w weld isod.

* 462 o swyddi nyrsys cofrestredig gwag, yr oedd 272 ohonynt mewn ysbytai
* 186 o swyddi gweithwyr cymorth gofal Iechyd gwag
* 71 o swyddi AHP gwag, a oedd yn cynnwys 50.5 o swyddi therapi galwedigaethol
* 101 o swyddi gwag ym maes seiciatreg (nid rhai hyfforddiant), yr oedd 77 ohonynt yn ymgynghorwyr.

Roedd y gwariant cyfunol ar staff asiantaeth a locwm ar gyfer y 12 mis hyd ddiwedd Medi 2021 tua £15m. Mae'r cyfnod hwn yn cyd-daro â'r pandemig Covid-19 pan oedd yr holl wasanaethau o dan bwysau digynsail.

Mae'r gyfradd o swyddi gwag mewn gofal cymdeithasol ar lefel o 9% drwyddi draw ar hyn o bryd, ond mae'r gyfradd uchaf o swyddi gwag ymysg Gweithwyr Cymdeithasol sydd wedi cymhwyso ers 1 i 3 blynedd, sy'n anghyson ar lefel o 25%.

## Ein gweithlu meddygol


Ledled Cymru, mae yna 330 aelod o staff meddygol seiciatreg (292.4 FTE) a dros 150 o hyfforddeion. Ym mis Medi 2021, roedd yna 101 o swyddi seiciatreg wag (graddau nad ydynt yn rhai hyfforddi), yr oedd 77 ohonynt yn ymgynghorwyr. Nid yw'r darlun hwn yn unigryw i Gymru. Dangosodd y cyfrifiad o weithlu'r DU a gyflawnwyd gan Goleg Brenhinol y Seiciatryddion, er gwaethaf cynnydd yn nifer yr ymgynghorwyr ar draws y DU ers 2017, dim ond 76 y cant o'r swyddi ymgynghorol ar draws y DU oedd wedi cael eu llenwi'n barhaol. Roedd nifer y meddygon arbenigol, cymdeithion arbenigol ac arbenigedd (SAS) wedi cynyddu ar draws y DU, ond dim ond 70 y cant o'r swyddi hyn oedd wedi eu llenwi'n barhaol. O ran y graddau hyfforddi, dangosodd y cyfrifiad bod 13 y cant o'r swyddi hyfforddi arbenigol yn wag yn 2021.

Ers 2015, mae gostyngiad o 2.7 y cant wedi bod o ran y gweithlu meddygol Iechyd Meddwl.

Mae hyn yn anghyson ag arbenigeddau eraill a welodd gynnydd o 24.3 y cant.

Ar gyfartaledd, mae’r gweithlu iechyd meddwl meddygol yng Nghymru’n ymddeol bedair mlynedd ynghynt nag arbenigeddau meddygol eraill GIG Cymru, gyda 32 y cant yn ymddeol yn 55 oed, o gymharu â chwta 6 y cant o gydweithwyr meddygol eraill.

**Llwybr Hyfforddiant Seiciatreg**



Mae angen i ni ehangu ein gweithlu seiciatreg oherwydd y proffil oedran cyfredol, ymddeoliadau buan a'r cynnydd yn y galw, ond fel y mae'r diagram uchod yn ei ddangos, mae'n cymryd o leiaf wyth mlynedd o hyfforddiant ôl-raddedig i ddod yn ymgynghorydd meddygol yn sgil yr hyfforddiant cychwynnol o rhwng 4 a 6 blynedd mewn ysgol feddygol. Ers 2015, mae ein gweithlu meddygol iechyd meddwl wedi gostwng ychydig dros 3 y cant, er bod arbenigeddau meddygol eraill wedi cynyddu 24.3 y cant, ond digwyddodd y gostyngiadau hyn cyn 2020, a chyda'r ymdrechion sylweddol i ddenu a hyfforddi rhagor, gwelwyd cynnydd ers hynny.

Yn 2020-21, gwelwyd cynnydd yn ein gweithlu meddygol.

Ar hyn o bryd, rydyn ni'n gweld niferoedd llai yn symud ymlaen i hyfforddiant arbenigol uwch, lle mae yna gyfran uchel o leoedd gwag ar draws y DU o ganlyniad i ostyngiad yn nifer yr ymgeiswyr am hyfforddiant seiciatreg craidd yn 2017 a 2018. Bydd hyn yn parhau i gael effaith ar yr anallu i ehangu niferoedd hyfforddi mwy arbenigol tan 2022, a'r niferoedd sy'n cyflawni'r Dystysgrif Cwblhau Hyfforddiant felly tan o leiaf 2025. Bydd ein gwaith i gynyddu nifer yr hyfforddeion craidd o Awst 2022 yn dilyn ymlaen trwy'r llwybr, ac fe welwn gynnydd cyfatebol mewn swyddi hyfforddi arbenigedd uwch yn 2025 ac ymgynghorwyr yn 2028 a'r tu hwnt.

Gan gydnabod nad oes yna ateb cyflym, mae dull amlddisgyblaeth o weithio'n hanfodol er mwyn darparu gwasanaethau cynaliadwy. Am hynny, mae'r cynllun hwn yn edrych ar gamau gweithredu tymor byr, canolig a hir i adeiladu ar y cyflenwad o ran ein gweithlu meddygol.

**Beth rydyn ni'n ei wneud nawr**

Yng Nghymru, mae gwaith wedi bod yn mynd rhagddo i gynyddu niferoedd y meddygon sy'n hyfforddi, ac i ddenu mwy o bobl i hyfforddi ym maes seiciatreg. Dros y tair blynedd diwethaf, rydyn ni wedi gweithio gyda phartneriaid mewn sefydliadau addysg uwch a’r Coleg Brenhinol Seiciatreg i fynd i'r afael â'r diffyg yma o ran niferoedd o ran hyfforddeion craidd. Rydyn ni wedi cynyddu'r lleoedd hyfforddi sydd ar gael ac wedi cyflawni nifer o ymgyrchoedd [Hyfforddi.Gweithio.Byw](https://www.wales.com/train-work-live) llwyddiannus. Rydyn ni wedi cyflwyno cymhellion ar sail talu ffioedd arholiadau hyfforddeion hefyd er mwyn denu mwy o bobl at hyfforddiant meddygol ym maes seiciatreg.

Am y drydedd flwyddyn yn olynol, ym mis Medi 2021, llenwyd 100 y cant o'r lleoedd hyfforddi yng Nghymru. Gyda'r tueddiad yma tuag at recriwtio cynaliadwy a rhaglen lawn o hyfforddiant yn parhau, rydyn ni'n barod nawr i ehangu mewn ffordd gynlluniedig. Mae'r sefyllfa ar draws y DU yn adlewyrchu'r cynnydd yma ac mae hi wedi caniatáu i Gymru gynnig wyth yn rhagor o leoedd hyfforddi craidd o 2022 ymlaen a dechrau llenwi lleoedd hyfforddi mwy arbenigol.

Mae yna gyfran uchel o leoedd gwag o hyd o fewn y cynlluniau hyfforddi arbenigedd uwch ym maes seiciatreg, a bydd gwaith yn parhau i wella'r cyfraddau llenwi. Mater DU eang yw cyfraddau’r lleoedd gwag o fewn hyfforddiant ac mae'n cyd-fynd â chynnydd yn niferoedd yr hyfforddeion sy'n dewis hyfforddi'n llai na llawn amser, sy'n cynyddu'r amser y bydd hyfforddiant mwy arbenigol yn ei gymryd cyn cyflawni’r CCT. Mae hwn yn batrwm sy'n debygol o barhau a chynyddu, felly mae ein gwaith cynllunio'n cymryd yr angen am hyfforddi mwy o bobl i addasu i'r dull mwy hyblyg yma o weithredu o ran pobl, a'r profiadau gweithio dilynol.

**Beth mae hyn yn ei olygu i'n gweithlu meddygol**

*“Mae fy rôl o fewn y tîm yn cynnwys adolygu iechyd corfforol cleifion, addysgu'r tîm a chynnal archwiliadau misol. Rwyf hefyd wedi cael y cyfle i ddatblygu fy sgiliau asesu seiciatrig a llunio cynlluniau rheoli. Rwy’n gweld bod fy sgiliau cyffredinol fel cynorthwyydd personol yn gweithio’n dda ochr yn ochr â’r tîm amlddisgyblaethol i ddarparu gofal holistaidd, diogel ac effeithiol i’n cleifion.”*

Cydymaith Meddygol

Mae ein gwaith modelu ar ein piblinell hyfforddiant seiciatreg cyfredol hyd 2026, gan ystyried y lleoedd gwag sydd yna o fewn y cynlluniau hyfforddi ar hyn o bryd, a lefelau disgwyliedig ymddeoliadau meddygon ymgynghorol dros y cyfnod hwnnw, yn dangos y byddwn ni'n gweld gostyngiad o 7.2 y cant yn y gweithlu seiciatreg, felly mae'n hanfodol ein bod ni'n creu atebion cynaliadwy i fynd i'r afael â'r bwlch yma yn y tymor byr, yn ogystal â chynllunio ar gyfer y tymor canolig a'r tymor hir.

Mae cam gweithredu un o'r cynllun hwn yn ymrwymo i gynyddu ein gwaith wrth gomisiynu addysg a hyfforddiant. Yn unol ag argymhellion Coleg Brenhinol Seiciatreg, byddwn ni'n cynyddu nifer y cymdeithion meddygol o fewn gwasanaethau iechyd meddwl er mwyn cynorthwyo'r hyfforddeion meddygol a'r timau amlddisgyblaeth.

Gweithwyr proffesiynol gofal iechyd sy'n gweithio yn unol â'r model meddygol, â'r agwedd, y sgiliau a'r sylfaen o wybodaeth i ddarparu gofal holistaidd a thriniaeth o fewn y tîm meddygol cyffredinol a/neu feddygon teulu o dan lefelau diffiniedig o oruchwyliaeth yw cymdeithion meddygol (PA). Yn nhermau iechyd meddwl, ymarferwyr ydynt sy'n gweithio o dan oruchwyliaeth seiciatrydd. Cawsant eu cyflwyno yng Nghymru'n wreiddiol yn 2016 yn rhan o'r ymateb i brinder meddygon iau, a hynny er mwyn cynyddu'r capasiti am eu bod yn cael eu recriwtio o gronfa wahanol o raddedigion.

Mae ein gwaith modelu'n awgrymu, os yw 10 cydymaith meddygol yn cael eu hychwanegu at y gweithlu iechyd meddwl bob blwyddyn tan 2026, byddai hynny'n arwain at gynnydd cyffredinol o tua 21 swydd – sef cynnydd o 7.6 y cant.

#### **Ein hymrwymiadau i wella cynaliadwyedd y gweithlu meddygol**

* byddwn ni'n cynnal ymgyrchoedd rheolaidd i ddenu gweithlu meddygol i hyfforddi, gweithio a byw yng Nghymru
* byddwn ni'n datblygu gwybodaeth ac adnoddau am yrfaoedd sy'n addas at yr oedran er mwyn denu a pharatoi pobl o bob oedran am yrfaoedd ym maes iechyd meddwl.
* byddwn ni'n parhau i gynyddu argaeledd lleoedd hyfforddi meddygol gan ddarparu ar gyfer llai na hyfforddiant a gwaith llawn amser
* byddwn ni'n parhau i ddarparu lleoedd addysg a hyfforddiant mwy hyblyg
* byddwn ni'n parhau i ddarparu cymhellion i annog pobl i lenwi lleoedd hyfforddi
* byddwn ni'n cynyddu'r niferoedd o gymdeithion meddygol sy'n hyfforddi.

## Ein gweithlu nyrsio

Mae'n debyg bod y gweithlu o nyrsys iechyd meddwl wedi tyfu’n gyson â'r gweithlu nyrsio a bydwreigiaeth ar led yn GIG Cymru ers Mawrth 2017, gyda chynnydd canrannol uwch rhwng Medi 2019 a Medi 2020.


Mae gennym ni 313 yn rhagor o nyrsys gwasanaethau IM cofrestredig o gymharu â 2015

Ar ddiwedd Mawrth 2021, roedd 3,218.2 o nyrsys cofrestredig FTE yn gweithio mewn gwasanaethau iechyd meddwl o fewn byrddau iechyd ac ymddiriedolaethau GIG Cymru. Twf yw'r tueddiad cyffredinol o fewn nyrsio, ond mae yna ragor o waith o'n blaenau i ddenu pobl i raglenni hyfforddiant nyrsio, ac ymlaen wedyn i ddilyn gyrfa mewn gwasanaethau iechyd meddwl yng Nghymru.

Rhwng Mawrth 2015 a Mawrth 2021, gwelwyd twf o 5.9 y cant yn y gweithlu nyrsio iechyd meddwl, a gwelwyd twf canrannol o 8 y cant yn y gweithlu nyrsio a bydwreigiaeth ar draws GIG Cymru. Felly er ein bod ni'n gweld twf yn y maes yma, nid yw'n digwydd mor gyflym mewn gwasanaethau iechyd meddwl ac mewn meysydd eraill. Patrwm rydym yn ei weld mewn llawer o'r proffesiynau iechyd meddwl eraill yw hwn.

Mae yna nifer o wahanol lwybrau i gymhwyso fel nyrs iechyd meddwl cofrestredig yng Nghymru. Rydyn ni'n cynorthwyo nifer o raglenni meistr sydd ar gael yn rhan-amser i israddedigion a graddedigion, ond ar hyn o bryd, y llwybr mwyaf cyffredin yw'r hyfforddiant cyn cofrestru tair blynedd o hyd i israddedigion a ddangosir isod.

#### **Y llwybr hyfforddiant nyrsio**



Ers Ebrill 2015, mae'r gweithlu nyrsio iechyd meddwl yng Nghymru wedi gweld mwy o staff yn ymuno â'r gweithlu nac yn gadael, a rhwng Ebrill 2019 a Mawrth 2020 gwelwyd y nifer uchaf o staff yn ymuno â’r gweithlu a'r niferoedd isaf o staff yn ymadael o gymharu â blynyddoedd eraill, sydd wedi arwain at 98 yn rhagor o staff nyrsio. Drwyddi draw, gwelwyd cynnydd o 313 yn y gweithlu nyrsio iechyd meddwl ers 2015.

Mae siâp y gwasanaethau a ddarperir wedi newid yn ystod y cyfnod hwn hefyd. Rydyn ni'n gweld cynnydd yn nifer y nyrsys sy'n gweithio mewn lleoliadau yn y gymuned, a lleihad yn nifer sy'n gweithio mewn ysbytai. Mae hyn yn gyson â'r hyn rydym yn ei weld yn y newidiadau mewn modelau gwasanaeth.

Mae demograffeg y gweithlu'n parhau i newid - cynyddodd y canran o nyrsys dros 55 oed o 14 y cant y 2015 i 22 y cant yn 2021, ac mae gweithwyr hŷn yn dymuno gweithio llai nag oriau amser llawn, ond gwelwyd cynnydd yn y canran o nyrsys sydd o dan 35 oed hefyd, o 19 y cant i 27 y cant. Rydyn ni wedi archwilio cyfradd cyfranogaeth ein gweithlu - mesur yw hwn o effaith gwaith rhan-amser ar argaeledd gweithlu'r sefydliad. Po fwyaf yw'r gyfradd cyfranogaeth, po fwyaf o oriau y bydd unigolyn yn eu gweithio mewn wythnos ar gyfartaledd. Mae cyfraddau cyfranogaeth y gweithlu benywaidd, wedi’r ystod oedran 25 i 29, yn dechrau gostwng ac maent yn is na chyfraddau’r gweithlu gwrywaidd hyd at yr ystod oedran 60+. Mae’r gweithluoedd gwrywaidd a benywaidd yn dangos gostyngiad sylweddol o ran cyfraddau cyfranogi tu hwnt i 54 mlwydd oed.

**Beth rydyn ni'n ei wneud nawr**

Mae adolygiad AaGIC o drefniadau a chontractau comisiynu addysg gweithwyr iechyd proffesiynol yng Nghymru wedi arwain at well modd o gyrchu hyfforddiant. Rydyn ni wedi cynyddu nifer y prifysgolion sy'n darparu llwybrau i hyfforddiant rhan-amser hefyd y gall ein gweithwyr cymorth eu cyrchu, a modelau dysgu gwasgaredig ac o bell sy'n gallu caniatáu i fyfyrwyr nyrsio hyfforddi'n lleol.

Mae cyfraddau ymgeisio'n dal i fod yn uwch nag erioed ac mae 89 y cant o'r rhai sy'n ymgeisio am gyrsiau nyrsio ym mhrifysgolion Cymru'n byw yng Nghymru.Mae dysgu am iechyd meddwl wedi cael ei gyflwyno ar draws pob cangen o hyfforddiant nyrsio, gan gynyddu gwybodaeth sylfaenol am iechyd meddwl ar draws yr holl ddisgyblaethau nyrsio. Ategir hyn gan ein cam gweithredu i ddatblygu llythrennedd iechyd meddwl ar draws ein gweithlu cyfredol i gyd.

Mewn blynyddoedd diweddar, rydyn ni wedi bod yn cynyddu nifer y lleoedd sydd ar gael i fyfyrwyr nyrsio ym maes iechyd meddwl o ganlyniad i'n gwaith i fodelu'r gweithlu, ac yn benodol yr ymddeoliadau a ragwelir. Rydyn ni wedi cynyddu'r niferoedd sy'n hyfforddi 46 y cant, o 330 yn 2019, i 483 ym mis Medi 2022.

Rydyn ni wedi cynyddu'r cyfleoedd i ddysgu yn Gymraeg, ac i ddysgu i siarad Cymraeg hefyd, a byddwn ni'n parhau i wneud hyn dros oes y cynllun hwn.

**Beth mae hyn yn ei olygu i'n gweithlu nyrsio**

Ein cynllun yw parhau â'r siwrnai hon i gynyddu niferoedd nyrsio i 580 o leoedd y flwyddyn erbyn 2025/26. Caiff 47 o leoedd ychwanegol eu comisiynu yn 2023/24, 72 yn 2024/25 a 97 yn 2025/26. Mae hyn yn gynnydd pellach o 20 y cant dros lefelau 2022/23 a 75 y cant yn uwch na lefelau comisiynu 2019.

Mae angen i ni wneud rhagor i ddenu pobl newydd i'r proffesiwn nyrsio iechyd meddwl, gan ddechrau gyda disgyblion oedran ysgol sy'n ystyried gyrfaoedd ym maes iechyd, ac sy'n chwilio am gyrsiau prifysgol, yn ogystal â phobl na ddewisodd neu na chafodd y cyfle i astudio'n syth ar ôl ymadael â'r ysgol. Byddwn ni'n edrych hefyd ar ffyrdd o ddenu'r bobl hynny sydd wedi ymadael â'r proffesiwn i ailymuno â’n gwasanaethau iechyd meddwl.

Er mwyn cynyddu niferoedd y myfyrwyr nyrsio, mae angen hefyd i ni gynyddu argaeledd lleoliadau clinigol o safon mewn amgylchiadau iechyd meddwl. Rydyn ni'n gweithio hefyd gyda'r byrddau iechyd, yr ymddiriedolaethau a darparwyr eraill er mwyn sicrhau y gallwn gynnal y cynnydd yma.

Rhagwelir y bydd ein gweithlu nyrsio iechyd meddwl yn tyfu 585 (16 y cant) rhwng 2020 a 2026 i 3,842. Rydyn ni wedi modelu hyn, yn seiliedig ar raddedigion newydd yn cychwyn yn y gweithlu, yn ogystal â'n patrymau o ran nyrsys, heblaw am y rhai sydd newydd gymhwyso, yn ymuno ac yn ymadael â'r gweithlu, yn seiliedig ar gyfartaleddau dros y tair blynedd diwethaf.


#### **Ein hymrwymiadau i gynyddu cynaliadwyedd y gweithlu nyrsio**

* byddwn ni'n gwneud nyrsio iechyd meddwl yn broffesiwn deniadol, trwy gynnal ymgyrchoedd rheolaidd i ddenu'r gweithlu nyrsio i hyfforddi, gweithio a byw yng Nghymru
* byddwn ni'n darparu datblygiad gyrfaol a chynnydd gyrfaol ar bob lefel, gyda chefnogaeth goruchwyliaeth a mentora
* byddwn ni'n datblygu gwybodaeth ac adnoddau am yrfaoedd sy'n addas at yr oedran er mwyn helpu i baratoi pobl o bob oedran am yrfaoedd ym maes iechyd meddwl
* byddwn ni'n parhau i gynyddu argaeledd hyfforddiant nyrsio cyn cofrestru uwchben y cynnydd a gynlluniwyd eisoes
* byddwn ni'n parhau i ddarparu lleoedd addysg a hyfforddiant mwy hyblyg gan gynnwys opsiynau i ddatblygu’ch rhai eich hun
* byddwn ni'n parhau i ddarparu bwrsariaeth GIG Cymru i gynorthwyo nyrsys yn ystod eu hyfforddiant
* byddwn ni'n cynorthwyo'r trawsnewid o addysg i gyflogaeth trwy diwtora.
* byddwn ni'n parhau i ariannu ffioedd cwrs myfyrwyr nyrsio Cymreig sy'n hyfforddi yng Nghymru
* yn rhan o gam dau o'r adolygiad o addysg gweithwyr gofal iechyd proffesiynol yng Nghymru, bydd AaGIC yn dechrau gwaith i bennu cwmpas ac ymgysylltu ar ddatblygu llwybr cymhwyso deuol ar gyfer iechyd meddwl a nyrsio oedolion.

## Ein gweithlu therapi seicolegol

Mae seicolegwyr a therapyddion seicolegol yn chwarae rôl bwysig yn ein gwasanaethau iechyd meddwl. I gydnabod hyn, rydyn ni wedi cynyddu ein gweithlu therapi seicolegol o 404 FTE (73 y cant) ers 2015 a byddwn ni'n parhau i wneud hyn trwy gydol oes y cynllun hwn. Ar hyn o bryd mae 1,135 o bobl yn y grŵp staff yma'n gweithio 957.7 FTE. Mae'r llwybr hyfforddi ar gyfer seicolegwyr clinigol yn un hir hefyd, ac mae angen camau gweithredu tymor byr, canolig a hir er mwyn sicrhau gweithlu cynaliadwy yn rhan o'r cynllun hwn.

#### **Llwybr hyfforddi seicolegwyr**



**Beth rydyn ni'n ei wneud nawr**

Dynodwyd yr angen penodol i ddatblygu'r gweithlu therapïau seicolegol yn Law yn Llaw at Iechyd Meddwl fel blaenoriaeth cam un, ac rydyn ni wedi cyflawni gwaith sylweddol ochr yn ochr â datblygiad y cynllun hwn. Mae hyn wedi cynnwys gwaith i ehangu cyflawniad therapïau seicolegol gan weithwyr amlbroffesiwn, cynyddu'r gwaith i gomisiynu hyfforddeion seicoleg clinigol ychwanegol, seicotherapyddion clinigol i blant a hyfforddiant CBT sydd wedi cael ei gomisiynu ar amryw o lefelau.

Yn 2020, cyflawnwyd adolygiad o therapïau seicolegol a glustnododd yr angen am gynyddu niferoedd y seicolegwyr clinigol dan hyfforddiant a bwlch sgiliau rhwng rolau seicolegydd clinigol a seicolegydd cynorthwyol.

O ganlyniad, mae niferoedd y seicolegwyr clinigol dan hyfforddiant wedi cynyddu ac mae AaGIC yn datblygu rôl cydymaith clinigol mewn seicoleg gymhwysol (CAAP) a'r llwybr addysg a hyfforddiant cysylltiedig. Rôl ymarferydd cofrestredig ar lefel meistr Cymdeithas Seicoleg Prydain yw rôl y CAAP ac mae'n rhan o'r tîm therapïau seicolegol, a gall weithio mewn amrywiaeth eang o leoliadau clinigol.

**Beth mae hyn yn ei olygu i'n gweithlu therapi seicolegol**

Mae'r rôl yma, sy'n un newydd i GIG Cymru, eisoes wedi ei sefydlu o fewn timau iechyd meddwl yr Alban a Lloegr. Ar hyn o bryd, mae Byrddau Iechyd yn cyflogi Seicolegwyr Clinigol a Seicolegwyr Cynorthwyol (rôl lefel 5).

Mae AaGIC yn ymgysylltu â rhanddeiliaid i gaffael cwrs CAAP addas i'w gyflawni yng Nghymru i ddechrau yn 2022/23 ac i ddarparu carfan o 30 o raddedigion y flwyddyn yn y pen draw. Am taw rôl newydd yw hwn, bydd hi'n bwysig sicrhau dyluniad priodol gan ddilyn y model a fabwysiadwyd ar gyfer cyflwyno'r cydymaith meddygol a chymdeithion proffesiynau meddygol eraill yng Nghymru.

Rydyn ni'n cynyddu lefel yr addysg sy'n cael ei gomisiynu ar gyfer therapïau seicolegol hefyd, mae hyn yn cynnwys modiwlau DBT, EMDR, CBT, therapi dadansoddi rhyngbersonol/gwybyddol a therapi systemaidd/teulu a fydd ar gael i amrywiaeth o weithwyr proffesiynol ar draws y tîm amlddisgyblaeth.

Bydd AaGIC yn adeiladu ar waith matrics Cymru er mwyn sicrhau bod ymarferwyr a rheolwyr yn gallu cyrchu'r sylfaen o dystiolaeth er mwyn darparu ymyraethau seicolegol cynhwysol, diogel ac effeithiol, lledaenu arferion da a rhannu arloesedd. Yn ogystal, byddwn yn cyd-gynhyrchu canllawiau arfer da fel y bo angen gan gynnwys, er enghraifft, gwella ansawdd ymyraethau a’r modd o’u cyrchu ar gyfer pobl o gymunedau Du, Asiaidd a lleiafrifoedd ethnig. Byddwn yn darparu dull sengl o gyrchu cyngor ac arweiniad arbenigol ar ofynion y gweithlu a hyfforddiant er mwyn rhoi strategaeth genedlaethol ar waith, gan gynnwys adnodd penodol ar ddatblygu tîm.

#### **Ein hymrwymiadau i wella cynaliadwyedd y gweithlu seicoleg**

* byddwn ni'n cynyddu'r llwybrau gyrfaol sydd ar gael ar gyfer seicoleg clinigol a therapi seicolegol
* byddwn ni'n darparu datblygiad gyrfaol a chynnydd gyrfaol ar bob lefel, gyda chymorth goruchwyliaeth a mentora
* byddwn ni'n datblygu gwybodaeth ac adnoddau am yrfaoedd sy'n briodol at yr oedran er mwyn cynorthwyo a pharatoi pobl o bob oedran am yrfaoedd ym maes iechyd meddwl, a graddedigion seicoleg yn benodol
* byddwn ni'n parhau i ddarparu lleoedd addysg a hyfforddiant mwy hyblyg gan gynnwys opsiynau datblygu'ch rhai eich hun
* byddwn ni'n cynorthwyo'r trawsnewid o addysg i gyflogaeth trwy diwtora
* byddwn ni'n darparu adnoddau i gynorthwyo datblygiad timau seicoleg.

## Ein gweithlu proffesiynau perthynol i iechyd

Yn ystod cam ymgysylltu datblygiad ein cynllun gweithlu iechyd meddwl strategol, amlygwyd y cyfle i ddatblygu ein gweithlu therapi er mwyn darparu gwasanaethau iechyd meddwl. Er bod therapyddion galwedigaethol wrth galon ein gweithlu iechyd meddwl, dynodwyd cyfleoedd i ehangu cyfraniad proffesiynau AHP eraill, nid yn unig am eu cyfraniad at wasanaethau iechyd meddwl arbenigol e.e. ffisiotherapyddion yn atal cwympiadau mewn unedau dementia arbenigol, ond hefyd y cyfraniad y gallai gweithwyr proffesiynol AHP eu gwneud yn yr arena atal ac adfer.

#### **Llwybr hyfforddiant therapi**

Hyfforddiant Ôl-gofrestru

Hyfforddiant cyn-gofrestru i israddedigion

Therapydd

cofrestredig

3 blynedd DPP parhaus/Astudiaethau ôl-raddedig

Nid oes yna lwybr penodol ar hyn o bryd ar gyfer AHP sy'n dymuno gweithio mewn gwasanaethau iechyd meddwl ar lefel israddedigion. Adeg cofrestru, gall y therapydd ddewis eu harbenigedd, a all gynnwys gwasanaethau iechyd meddwl, ond nid o reidrwydd.

### Ein gweithlu therapi galwedigaethol

Therapyddion galwedigaethol (ThG) yw'r proffesiwn AHP mwyaf sy'n darparu gwasanaethau iechyd meddwl yng Nghymru, ac maent yn rhan annatod a hirsefydlog o'r tîm aml-ddisgyblaeth.

Oherwydd y cyfraniad penodol yma at wasanaethau iechyd meddwl, mae'r gweithlu therapi galwedigaethol wedi cael ei amlygu ar wahân o fewn y cynllun hwn. Mae yna dros 300 o therapyddion galwedigaethol yn gweithio mewn gwasanaethau iechyd meddwl yng Nghymru, ond mae yna gyfradd o bron i 14 y cant o swyddi gwag ar draws y gweithlu gwasanaethau iechyd meddwl therapi galwedigaethol yn ei grynswth. Yn sgil y ffaith bod therapyddion galwedigaethol yn dilyn rhaglen generig o hyfforddiant i israddedigion, byddwn ni'n datblygu ac yn targedu ein hymgyrchoedd denu gan dynnu sylw at y cyfleoedd a'r gyrfaoedd o fewn lleoliadau iechyd meddwl.

**Beth rydyn ni'n ei wneud nawr**

Mae'r rhan fwyaf o'r gweithwyr proffesiynol perthynol i iechyd wedi gweld cynnydd o ran comisiynu lleoedd hyfforddi dros y tair blynedd diwethaf. Byddwn ni'n parhau â hyn, trwy gynyddu ein AHP 10 y cant trwy ein cynllun addysg a hyfforddiant, sydd gyfwerth ag 16 y flwyddyn yn benodol ar gyfer lleoliadau iechyd meddwl. Ni fu'n bosibl dynodi'r AHP hynny sy'n gweithio'n benodol mewn gwasanaethau iechyd meddwl, ond ar y cyfan mae yna gyfle i gynyddu cyfraniad yr AHP.

Yn yr un modd â'r holl gynnydd mewn myfyrwyr gofal iechyd, mae angen hefyd i ni sicrhau bod y lleoliadau clinigol priodol ar gael, a fyddai'n rhwystr i'r twf yma fel arall, felly trwy weithio gyda'n tri hwylusydd addysg arferion IM, gellir meithrin y capasiti a argymhellir er mwyn darparu ar gyfer cynnydd a darparu'r profiadau dysgu o ansawdd diogel sydd eu hangen i gofrestru gyda'r Cyngor Proffesiynau Iechyd a Gofal.

**Beth mae hyn yn ei olygu i'r gweithlu AHP**

Byddai ehangu gwybodaeth a sgiliau AHP i allu adnabod problemau iechyd meddwl lefel isel wrth drin cleifion am anhwylderau iechyd corfforol yn helpu i ddarparu ymyraethau amserol, ac yn atal anhwylderau rhag datblygu. Bydd camau gweithredu 28 a 29 yn agor y drws i ddatblygu hyfforddiant a modelau cymorth sgiliau iechyd meddwl wedi eu targedu ar gyfer staff a fydd yn cynnwys modd o gyrchu hyfforddiant Therapi Gwybyddol Ymddygiadol (CBT).

Nodwyd cyfraniad gwerthfawr therapyddion y celfyddydau, drama a cherddoriaeth hefyd ar draws pob rhan o'n hymgysylltiadau. Ar hyn o bryd, mae yna niferoedd bychain dros ben o'r therapyddion hyn yng nghyflogaeth gwasanaethau iechyd meddwl ar draws Cymru, fodd bynnag, mae yna esiamplau o'u cyfraniad at adferiad cleifion mewn meysydd arbenigol fel CAMHS ac unedau amenedigol, ac yn yr arena atal ar draws pob oedran. Yn hanesyddol, mae Cymru wedi cyflogi'r therapyddion hyn mewn rolau o fewn y gwasanaethau iechyd meddwl ac anableddau dysgu, ac ynghyd â'r byrddau iechyd, byddwn ni'n archwilio a oes angen datblygu'r gweithlu hwn a gweithwyr AHP proffesiynol eraill o fewn y gwasanaethau iechyd meddwl wrth edrych tua'r dyfodol.

## Ein gweithwyr cymdeithasol iechyd meddwl

Mae gweithwyr cymdeithasol a staff gofal cymdeithasol eraill yn rhan annatod o'n timau iechyd meddwl amlddisgyblaeth a'n timau iechyd meddwl cymunedol. Maen nhw'n dod â phersbectif anfeddygol i'r tîm â ffocws penodol ar hawliau ar benderfynyddion cymdeithasol iechyd meddwl, gan gynnwys addysg, cyflogaeth, tai a rhwydweithiau cymdeithasol. Mae staff gofal cymdeithasol yn darparu cysylltiad pwysig rhwng iechyd a gofal cymdeithasol hefyd, sy'n cynorthwyo dull integredig o weithredu wrth gynorthwyo dinasyddion sy'n wynebu cyfyngder meddyliol.

Mae data cofrestru Gofal Cymdeithasol Cymru sydd wedi cael ei ddefnyddio i lywio'r adroddiad hwn yn seiliedig ar weithwyr cymdeithasol sy'n gweithio ar draws holl gwmpas y gwasanaethau y mae awdurdodau lleol yn eu darparu, ac nid yw'n benodol i'r staff hynny sy'n gweithio mewn gwasanaethau iechyd meddwl. Fodd bynnag, bydd y data'n berthnasol i'r gweithlu iechyd meddwl hefyd.

Mae'r tueddiad cyffredinol yn cynyddu, â 505 yn fwy o weithwyr cymdeithasol wedi eu cofrestru gyda Gofal Cymdeithasol Cymru yn 2021 o gymharu â 2017. Dros y 12 mis diwethaf, ymunodd 454 o weithwyr cymdeithasol â'r gofrestr a gadawodd 277. Ni chynhaliodd 47 y cant o'r rhai a ymadawodd eu cofrestriad, bu i 19 y cant o'r rhai a ymadawodd ymddeol, a pharhaodd 13 y cant o weithio ym maes gofal cymdeithasol y tu hwnt i Gymru.

Yn yr un modd â gweithlu'r GIG ar led, mae'r mwyafrif helaeth (dros 82 y cant) o'r gweithlu'n fenywaidd. Mae'r oedran cyfartalog o 46 wedi aros yn sefydlog ers 2017. Rydyn ni'n gweld lefelau cynyddol o ran y gallu i siarad rhywfaint o Gymraeg neu o fod yn rhugl yn yr iaith.

**Beth rydyn ni'n ei wneud nawr**

Cyflawnwyd adolygiad o'r fframwaith cymhwyso gwaith cymdeithasol yn ddiweddar, a chyhoeddir adroddiad ar hyn ym mis Mai a fydd yn pennu nifer o argymhellion o ran sut y gellir gwella'r gefnogaeth i fyfyrwyr sy'n astudio am radd mewn gwaith cymdeithasol. Yn yr un modd, cyhoeddir adroddiad yn fuan a fydd yn amlinellu sut y cynorthwywyd gweithwyr cymdeithasol oedd newydd gymhwyso trwy Covid-19. Yn ogystal â'r gwaith ymchwil yma, cyflawnwyd amrywiaeth o fentrau mewn blynyddoedd diweddar i gynorthwyo'r proffesiwn gwaith cymdeithasol, fel darparu mwy o gyllid grant i gynyddu nifer y myfyrwyr gwaith cymdeithasol sy'n cael eu noddi gan gyflogwyr i gyflawni'r radd, a chynorthwyo cyflawniad y ddarpariaeth i gyd wrth gymhwyso ar gyfer gwaith cymdeithasol ac ar ôl cymhwyso. Bydd fframwaith ôl-gymhwyso newydd ar gyfer gwaith cymdeithasol yn cynorthwyo datblygiad gweithwyr cymdeithasol hefyd.

Rydyn ni'n bwriadu cynnal ymgyrch denu a recriwtio trwy'r cyfryngau cymdeithasol sy'n canolbwyntio ar waith cymdeithasol, gan gynnwys ffocws penodol ar waith cymdeithasol iechyd meddwl, ac rydyn ni'n datblygu cynllun gweithlu ar gyfer y proffesiwn gwaith cymdeithasol yng Nghymru.

**Beth mae hyn yn ei olygu o ran ein gweithlu**

Mae'r proffesiwn gwaith cymdeithasol yn agwedd hanfodol bwysig o'r gweithlu gofal cymdeithasol, ac mae'n hanfodol bod hyn yn cael ei gynorthwyo i ddatblygu a chynnal eu swyddogaeth unigryw yn y gymdeithas. I wneud hyn rydyn ni wedi cydweithio'n agos â'r gweithlu i geisio deall yn glir y cymorth sydd ei angen o hyfforddiant i gymhwyso i ben pellaf y siwrnai gyrfaol ôl-gymhwyso.

Mae'r gwaith sy'n cael ei wneud nawr yn eang ei gwmpas ac mae yna lawer mwy i'w gyflawni, ond mae yna benderfyniad i sicrhau bod y proffesiwn yn cael ei barchu, ei werthfawrogi a'i wobrwyo'n briodol. Bydd y cam nesaf yma o ddatblygiad, gyda chymorth ein grŵp o randdeiliaid gwaith cymdeithasol, yn gweld datblygiad pellach y cymorth cymhwyso ac ôl gymhwyso sydd ar gael i'r gweithlu er mwyn sicrhau bod digon o adnoddau ar gael er mwyn iddo fodloni anghenion y boblogaeth y mae'n ei wasanaethu. Mae hyn yn cynnwys sicrhau bod llesiant y gweithlu'n cael ei ystyried ac y darperir ar ei gyfer, a bod yna well dealltwriaeth o'r gweithlu cyfredol. Hefyd, ymorol am fesurau cynllunio gweithlu clir i gynnal y cyflenwad a'r galw i’r dyfodol, a sicrhau bod y proffesiwn yn gynaliadwy.

## Ein gweithlu o weithwyr cymorth gofal iechyd / cynorthwywyr gofal iechyd

Mae yna dros 2,100 (1,934.9 FTE) o weithwyr cymorth gofal iechyd sy'n chwarae rhan allweddol wrth ddarparu gofal iechyd mewn lleoliadau yn y gymuned ac mewn ysbytai ar draws gwasanaethau iechyd meddwl y GIG. Mae hyn yn cynrychioli 23 y cant o gyfanswm grwpiau'r gweithlu iechyd meddwl ar draws gofal iechyd a chymdeithasol a ddynodwyd yn y cynllun, ac o gyfuno hyn â'r 643 o weithwyr Gofal Cymdeithasol, mae'n cynyddu i 30 y cant.

**Beth rydyn ni'n ei wneud nawr**

Rydyn ni'n awyddus i ddenu pobl o'n cymunedau lleol i mewn i'n gwasanaethau, ac rydyn ni wedi ymrwymo i ddatblygu ein gweithwyr cymorth mewn gwasanaethau iechyd meddwl trwy gydol eu gyrfaoedd gyda ni. Rydyn ni'n parhau i ddatblygu cyfleoedd dysgu hyblyg, a lle bo'n briodol, llwybrau i mewn i addysg uwch. Bydd hyn yn parhau trwy gydol oes y cynllun hwn yn rhan o'n hymrwymiadau ehangach i ddatblygu gweithwyr cymorth.

Mae'r Fframwaith Gyrfaoedd Gweithwyr Cymorth Gofal Iechyd yn cynorthwyo datblygiad gweithwyr cymorth yn y GIG, o ddarparu cyflwyniad safonol a modd o gyrchu cymhwyster iechyd a gofal cymdeithasol sy'n addas ar gyfer gweithwyr cymorth sy'n gweithio mewn gwasanaethau iechyd meddwl, i hyfforddiant lefel uwch ac ar y llwybrau i hyfforddiant proffesiynol cyn cofrestru ar gyfer israddedigion gofal iechyd.

**Beth mae hyn yn ei olygu i weithwyr cymorth gofal iechyd**

Mae gennym 146 yn rhagor o Weithwyr Cymorth Gofal Iechyd mewn gwasanaethau IM o gymharu â 2015

Yn cam gweithredu 30 rydyn ni wedi cynnig datblygu dull gweithredu penodol ar gyfer iechyd meddwl o ran addysg a hyfforddiant gweithwyr cymorth ym meysydd iechyd a gofal cymdeithasol ar y cyd. Bydd hyn yn manteisio i'r eithaf ar y defnydd o brentisiaethau a rhaglenni addysg er mwyn caniatáu i fwy o'n gweithwyr cymorth fod yn gallu cyrchu llwybrau gyrfaol.

I gynorthwyo datblygiad y gweithwyr cymorth sy'n gweithio o fewn y gwasanaethau iechyd meddwl, byddwn ni'n adeiladu hefyd ar ein gwaith sydd eisoes ar droed i wella’r modd o gyrchu hyfforddiant nyrsio cyn-gofrestru israddedig ar gyfer gweithwyr cymorth.

## Ein gweithwyr gofal cymdeithasol iechyd meddwl

Yn yr un modd â'r set data cofrestru gweithwyr cymdeithasol, mae'r data a gyrchwyd am gweithwyr cymorth gofal cymdeithasol i fwydo'r adroddiad hwn yn cwmpasu'r holl wasanaethau, ac nid yw'n benodol i'r staff hynny sy'n gweithio mewn gwasanaethau iechyd meddwl. Mae dros 81 y cant o'r gweithlu'n fenywaidd, gyda chyfran uwch o bobl iau (16 i 35 oed) yn ffurfio'r gweithlu mewn gwasanaethau a gomisiynir, lle bo'r gwrthwyneb yn wir am wasanaethau awdurdodau lleol, lle'r rhai 46 i 65 oed sydd i gyfrif am y grŵp mwyaf o gyflogeion. Mae gan 38 y cant o'r gweithlu rhyw lefel o allu i ddefnyddio'r Gymraeg, gyda'r gweddill yn dweud nad oes unrhyw Gymraeg ganddynt.

**Beth rydyn ni'n ei wneud nawr**

Ffocws allweddol ar hyn o bryd yw cofrestriad y gweithlu, sy’n effeithio’n uniongyrchol ac yn anuniongyrchol ar y gwasanaeth iechyd meddwl o fewn y gweithlu gofal cymdeithasol. Felly, er bod y ffocws yn briodol ddigon ar sut rydyn ni'n paratoi'r sector ar gyfer hyn yn nhermau sicrhau bod y cyfleoedd cywir i ddysgu, datblygu a chymhwyso ar gael i bawb ochr yn ochr ag adnoddau addas a phriodol, mae yna bob math o flaenoriaethau eraill i sicrhau cynaliadwyedd y gweithlu, ac mae llesiant ein gweithlu wrth galon popeth a wnawn.

Mae codi proffil y sector yn hanfodol ac mae ymgyrch [Gofalwn](https://gofalwn.cymru/?_ga=2.104954500.68744837.1655127491-649269473.1644937048) Cymru yn allweddol i hybu gwerth gyrfa mewn gofal cymdeithasol fel y gallwn ddechrau mynd i'r afael â'r sialensiau sydd yna o ran recriwtio a chadw staff. Er mwyn cynorthwyo'r holl raglenni gwaith, mae yna ffocws pwysig ar wella data'r gweithlu fel y gellir ei ddefnyddio i dargedu cymorth a helpu i wneud penderfyniadau effeithiol ac amserol.

**Beth mae hyn yn ei olygu o ran ein gweithlu**

Mae gwerthfawrogi'r gweithlu'n thema gyson sydd wedi cael ei bwydo nôl trwy bob lefel o gysylltiad o fewn y sector dros y blynyddoedd diwethaf, ac mae hi'n hanfodol bod yr holl atebion i'r sialensiau yn y sector yn gosod llais y gweithiwr wrth galon yr atebion i'r sialensiau hyn o ran y gweithlu. Mae'r mentrau sydd ar droed ac sydd ar y gweill ar gyfer y dyfodol oll yn canolbwyntio ar godi proffil y gweithlu a sicrhau bod ganddynt y sgiliau a’r wybodaeth priodol i gynorthwyo'r bobl sy'n derbyn gofal a chymorth.

Rhaid i'n dulliau ymgysylltu sicrhau bod y gweithlu'n chwarae rhan wrth ddynodi'r sialensiau, a'u bod nhw'n chwarae eu rhan wrth ddylunio'r ateb hefyd. Rhaid i ni ymdrechu i fynd i'r afael â'r gwahaniaethau sy'n bodoli rhwng iechyd a gofal cymdeithasol a gweithio tuag at hyrwyddo'r sector gofal cymdeithasol fel gyrfa sy'n cael ei gwerthfawrogi, sy'n ddymunol ac sy'n un gwerth chweil.

## Ein gweithlu gofal sylfaenol a chymunedol

Mae cyfran helaeth o'r ddarpariaeth iechyd meddwl yn cael ei gyflawni mewn lleoliadau gofal sylfaenol, ac mae hi'n bwysig ein bod ni'n gweithio gyda'r Rhaglen Strategol ar gyfer Gofal Sylfaenol yng Nghymru, gan gynnwys ein cydweithwyr ym meysydd deintyddiaeth, offthalmoleg a fferylliaeth, er mwyn sicrhau bod gan ein gweithlu gofal sylfaenol a chymunedol y sgiliau a'r wybodaeth gywir i gynorthwyo ac atal iechyd meddwl.

Mae yna gyfleoedd unigryw ar gyfer gweithio integredig rhwng y meysydd iechyd a gofal cymdeithasol yn hyn o beth, a byddwn ni'n darparu rhaglen o hyfforddiant wedi ei ariannu i gynorthwyo gweithio integredig a chyd-gynhyrchu er mwyn hwyluso hyn.

**Beth rydyn ni'n ei wneud nawr**

Yn y blynyddoedd diweddar ac yn sgil sefydlu'r clystyrau, mae'r tîm aml-ddisgyblaeth wedi ehangu. Mae llawer o glystyrau bellach yn cyflogi fferyllwyr clwstwr a therapyddion galwedigaethol sy'n chwarae rolau allweddol wrth ddarparu cymorth ar gyfer pobl â phroblemau iechyd meddwl lefel isel fel gorbryder ac iselder; mae fferyllwyr yn chwarae rhan allweddol wrth bennu meddyginiaeth briodol ac adolygu meddyginiaeth, a gall therapyddion galwedigaethol ddarparu ymyraethau iechyd meddwl i gynorthwyo pobl i ymadfer yn gynt.

Mae datblygiad tîm aml-ddisgyblaeth y clwstwr yn dal i ddatblygu ac mae yna gyfle trwy'r cynllun gweithlu hwn i greu trefniadau cyflogaeth arloesol i gyfoethogi'r ddarpariaeth o ran gwasanaethau iechyd meddwl mewn lleoliadau gofal sylfaenol a chymunedol. Gallai hyn gynnwys penodiadau ar y cyd, a chytundebau lefel gwasanaeth rhwng sefydliadau.

Mae yna gyfleoedd i gynyddu gwybodaeth a sgiliau'r gweithlu gofal sylfaenol i ofalu am bobl sy'n dioddef o broblemau iechyd meddwl. Byddwn ni'n datblygu modelau hyfforddiant a chymorth iechyd meddwl wedi eu targedu ar gyfer staff gofal sylfaenol, a fydd yn cynnwys modd o gyrchu hyfforddiant therapi gwybyddol ymddygiadol (CBT).

## Ein gwirfoddolwyr a'n gofalwyr di-dâl

Drwy ystod y cynllun hwn, rydym wedi cydnabod y rôl y mae gwirfoddolwyr a gofalwyr di-dâl yn ei chyflawni o ran darparu ein gwasanaethau iechyd meddwl. Yn ystod y cyfnodau ymgysylltu ac ymgynghori yn natblygiad y cynllun hwn, clywsom am anawsterau o ran argaeledd hyfforddiant a chyfleoedd datblygu, a’r modd o’u cyrchu ar gyfer gwirfoddolwyr a gofalwyr. Gallai’r arlwy hwn gyfnerthu eu llesiant a chynyddu eu gwybodaeth, eu sgiliau, cymhwysedd a’u hyder. Mae’r camau gweithredu perthnasol yn y cynllun hwn wedi’u llunio â’r bwriad o wella’r sefyllfa.

Mae gwirfoddolwyr yn chwarae rhan bwysig o ran gwella profiad pobl o gyrchu gwasanaethau iechyd meddwl. Maent yn helpu i adeiladu perthnasau agosach rhwng gwasanaethau a chymunedau ac yn helpu i fynd i'r afael ag anghydraddoldebau iechyd. Mae chweched cam gweithredu’r cynllun hwn yn ymwneud â chomisiynu rhaglen waith—i ddynodi a diffinio rolau gwirfoddoli dylanwadol, a fydd yn helpu i lywio’r prosesau o gynllunio, addysgu a hyfforddi’r gweithlu iechyd meddwl. Bydd y cam gweithredu hwn yn helpu i sicrhau bod gweledigaeth strategol yn cael ei sefydlu ar gyfer y rôl o wirfoddoli o fewn y gweithlu iechyd meddwl yng Nghymru, ac y bydd y manteision o gael gwirfoddolwyr yn y gweithlu yn cael eu gwireddu ledled y wlad.

Mae gofalwyr di-dâl yn aml yn darparu cyfran sylweddol o ofal a chymorth i bobl sy'n profi trallod meddwl. Mae’n hanfodol bod y gwaith o gynllunio, addysgu a hyfforddi’r gweithlu’n cael ei lywio gan brofiadau gofalwyr di-dâl ac aelodau teulu, er mwyn cydnabod eu cyfraniad a sicrhau ei fod yn cael ei ategu’n briodol gan y gweithlu iechyd meddwl ehangach. Mae Fforwm Iechyd Meddwl a Lles Cymru wedi bod yn bartner gwerthfawr yn natblygiad y cynllun, a bydd parhau i geisio arweiniad y Fforwm yn hanfodol yn ystod gweithrediad y cynllun hwn. Drwy fabwysiadu dull cydweithredol, cyfannol sy’n cael ei arwain gan bobl, gallwn helpu i sicrhau bod gofalwyr ac aelodau teulu pobl sy’n profi trallod meddwl yn gallu ysbrydoli a llywio’r gwaith o gynllunio, addysgu a hyfforddi ein gweithlu iechyd meddwl.

## Cyflawni’r cynllun hwn

Er mwyn cyflawni'r cynllun strategol hwn, bydd angen i ni gydweithio ar lefelau cenedlaethol, rhanbarthol a lleol. Bydd angen datblygu cynlluniau gweithredu a bwrw ymlaen â nhw mewn partneriaeth â staff a rhanddeiliaid ar lefelau lleol, rhanbarthol a chenedlaethol fel y bo'n briodol.

Trwy fuddsoddiad ychwanegol yn ein gweithlu iechyd a gofal cymdeithasol ym maes iechyd meddwl dros y pedair blynedd nesaf, bydd y gweithredoedd hyn yn dod ynghyd i ddarparu gwasanaethau iechyd meddwl o safon uchel. Caiff hyn ei sylweddu gan weithlu iechyd meddwl a gofal cymdeithasol sy'n llawn cymhelliant, sy’n ymgysylltu ac sy'n cael eu gwerthfawrogi, ac sydd â'r hyfedredd a'r hyder i ddiwallu anghenion iechyd meddwl pobl Cymru.

# Cyfeiriadau

AaGIC (2021) Tregyrfa

[www.careersville.heiw.wales](http://www.careersville.heiw.wales)

AaGIC a Gofal Cymdeithasol Cymru (2020) Strategaeth y Gweithlu Iechyd a Gofal Cymdeithasol

<https://heiw.nhs.wales/files/workforce-strategy/>

Baker, C. Suicide statistics (2021) Suicide: summary of statistics, Llyfrgell Tŷ'r Cyffredin

Ystadegau hunanladdiad - Llyfrgell Tŷ’r Cyffredin (parliament.uk) <https://commonslibrary.parliament.uk/research-briefings/cbp-7749/>

Canllawiau Statudol Llywodraeth Cymru (2016) Lefelau Staff Nyrsio (Cymru) 2016.

[www.gov.wales/sites/default/files/publications/2019-04/nurse-staffing-levels-wales-act-2016.pdf](http://www.gov.wales/sites/default/files/publications/2019-04/nurse-staffing-levels-wales-act-2016.pdf)

Cyfansoddiad y GIG (2020), Addysg Iechyd Lloegr, Mental Health Nursing - Competence and Career Framework

[www.hee.nhs.uk/sites/default/files/documents/HEE%20Mental%20Health%20Nursing%20Career%20and%20Competence%20Framework.pdf](http://www.hee.nhs.uk/sites/default/files/documents/HEE%20Mental%20Health%20Nursing%20Career%20and%20Competence%20Framework.pdf)

Cyfansoddiad y GIG (2020), Health Education England New Roles in Mental Health Programme: Resources, Products and Tools

[www.hee.nhs.uk/sites/default/files/documents/New%20Roles%20in%20Mental%20Health%20Project%20Resources.pdf](http://www.hee.nhs.uk/sites/default/files/documents/New%20Roles%20in%20Mental%20Health%20Project%20Resources.pdf)

Foley, T., a Woollard, J. The digital future of mental healthcare and its workforce: a report on a mental health stakeholder engagement to inform the Topol Review <https://topol.hee.nhs.uk/wp-content/uploads/HEE-Topol-Review-Mental-health-paper.pdf>

Gofal Cymdeithasol Cymru, Y camau cyntaf i reoli

[www.socialcare.wales/cms\_assets/file-uploads/First-steps-in-management.pdf](http://www.socialcare.wales/cms_assets/file-uploads/First-steps-in-management.pdf)

Gofal Cymdeithasol Cymru, Fframwaith cymwysterau ar gyfer gofal cymdeithasol a gofal plant rheoledig yng Nghymru

[www.socialcare.wales/qualification-framework](http://www.socialcare.wales/qualification-framework)

Grŵp Cynghori Uwch-Nyrsys Cymru Gyfan (2018) Fframwaith ar gyfer Nyrsio Iechyd Meddwl yng Nghymru 2018-2028

[www.1000livesplus.wales.nhs.uk/sitesplus/documents/1011/Mental%20health%20nursing%20ENGLISH%20-%20Final.pdf](http://www.1000livesplus.wales.nhs.uk/sitesplus/documents/1011/Mental%20health%20nursing%20ENGLISH%20-%20Final.pdf)

Mesur Iechyd Meddwl (Cymru) 2010

[www.legislation.gov.uk/mwa/2010/7/contents](http://www.legislation.gov.uk/mwa/2010/7/contents)

Palmer W, Rolewicz L, Hemmings N, Appleby J (2021) *Untapped? Deall y gweithlu cymorth clinigol iechyd meddwl* Adroddiad ymchwil, Ymddiriedolaeth Nuffield [Untapped? Understanding the mental health clinical support workforce](https://www.nuffieldtrust.org.uk/research/untapped-understanding-the-mental-health-clinical-support)

Yr Adran Iechyd a Goal Cymdeithasol (2022) Diogeliadau Amdddiffyn Rhyddid

[www.gov.uk/government/publications/liberty-protection-safeguards-factsheets/liberty-protection-safeguards-what-theyare#:~:text=The%20Liberty%20Protection%20Safeguards%20will,to%20consent%20to%20their%20arrangements](http://www.gov.uk/government/publications/liberty-protection-safeguards-factsheets/liberty-protection-safeguards-what-theyare#:~:text=The%20Liberty%20Protection%20Safeguards%20will,to%20consent%20to%20their%20arrangements).

Y Ganolfan Iechyd Meddwl (2017) The Future of the mental health workforce

[www.centreformentalhealth.org.uk/sites/default/files/2018-09/CentreforMentalHealth\_Future\_mental\_health\_workforce.pdf](http://www.centreformentalhealth.org.uk/sites/default/files/2018-09/CentreforMentalHealth_Future_mental_health_workforce.pdf)

Y Sefydliad Iechyd Meddwl (2022), Ystadegau Iechyd Meddwl

[Mentalhealth.org.uk/statistics/mental-health-statistice-mental-health-work](https://www.mentalhealth.org.uk/statistics/mental-health-statistics-mental-health-work)